“ПАХТА ИШИ” АНАТОМИЯСИ – Jahon adabiyoti\n“ПАХТА ИШИ” АНАТОМИЯСИ\nНомингни қаро деган – пахтагинам, сенмисан,\nЛўппи дея ютганим – лахтагинам, сенмисан,\nМустақиллик учун кураш тарихи истибдод замонининг энг қора кунларидан бошланиб, ХХ асрнинг тўқсонинчи йиллари бошига қадар давом этди. Истиқлол даврида бу улуғ неъматни англаш, қадрига етиш ва жаҳон узра тарихан бой ўтмишга эга ўзбек давлатчилиги қаддини тиклаш жараёни “инсон онгидаю замон қаърида” буюк эврилишлар билан давом этаётир.\nБу улуғ йўлнинг сабоқлари кўп! Қуйида ҳикоя қилинаётган бир сулола қиссаси яқин ўтмишимизнинг энг қора кунлари бўлмиш сўнгги қатағон даври воқеаларига бағишланган. Шуҳрат Бобоёров, унинг отаси ва бобоси бошига тушган кулфатлар, ситам ва изтироблар эрксизлик замонида ҳар бир ўзбек оиласи тортган азоб-уқубатлардан фарқ қилмайди. Уч ойлик раиснинг тақдири унга тақдирдош халқнинг аччиқ қисмати ва ниҳоят, ёруғ кунлар шукронаси билан бевосита боғлиқ.\n– Мен ким – Шуҳрат Бобоёров, бор-йўғи уч ойгина раислик қилиб, ғараз ниятда тўқиб чиқарилган сиёсатнинг даҳшатли чангалига тушганлардан бири эдим, – деб бошлаганди у вафотидан бир йил аввал Қарши шаҳридаги чоққина қаҳвахонада бўлиб ўтган суҳбатимизда. – Авваламбор, бу “пахта иши”, “ўзбек иши” деб аталган сиёсий ўйинлар қандай мақсадда амалга оширилгани тўғрисида сўзласам.\nХўш, ўзи нима учун керак эди олти миллион тонна пахта етиштириш? Жавоб шуки, собиқ иттифоқ барча соҳаларда дунёда биринчи бўлишга даъвогар эди. Космонавтиками, машинасозликми, қишлоқ хўжалигими, санъатми, адабиётми, маданиятми, қатъий назар, у энг юқори кўрсаткичга эришмоққа жаҳд қилганди. Ўшанда пахта толаси бўйича биринчи ўринга чиқиш учун Москвага “9 миллион тонна” деган рақам керак бўлиб қолди. Шу тўққиз миллионнинг олти миллиони Ўзбекистон чекига тушди.\nСобиқ маҳкум бироз сукутга чўмиб, сўзида давом этди:\n– Мен 1983 йил август ойининг ҳам ярми ўтиб хўжаликка раҳбар этиб тайинландим, ҳужжатларда сайланди, деб ёзилган. Асли раис оиласида туғилганман. Отам ҳам шу колхозда узлуксиз йигирма йилга яқин раҳбарлик қилган. 1974 йили 51 ёшида вафот этган.\nНиятим отамнинг номига муносиб бўлиб ишлаш эди. Хўжалигимиз вилоятдаги ягона орденли хўжалик. Отам уч марта Ўзбекистон Олий Совети депутати бўлган, кўп мукофотлар олган. Вафотларидан тўққиз йил сўнг мени шу ишга қўйишди.\nЎшанда пахта ҳосили етиштириб бўлинган эди. 15 августдан сўнг қанча парвариш қилинса ҳам ҳосилга ҳосил қўшиб бўлмаган. Буни мутахассис сифатида яхши биламан. Орадан икки ҳафта ўтиб йиғим-терим бошланди. Янглишмасам, 2-3 сентябр – ўша вақт Усмонхўжаев келиб, Қашқадарёнинг юқори районлари раҳбарларини йиғиб мажлис қилди. Мажлис “Гулистон” колхози боғида бўлди. Масала битта: қачон пахта тайёрлаш режаси бажарилади? Навбат Шаҳрисабз туманига келди. Хўжалик раҳбарлари минбарга чақарилиб, ўз оғизлари билан ваъда беришяпти. Навбат менга етгач, 25 сентябрлардан гапиришга тўғри келяпти. Шунга қарамасдан, ўз фикримни айтдим. Катталарнинг кўзига ёмон кўринмаслик учун, ҳам ўзимни ҳимоя қилиб, хўжалигимиз тоғ олди зонасида жойлашгани, ҳамма вақт теримга бошқалардан беш-ўн кун кечроқ тушишимизни айтиб – ўша вақтлар 7 ноябрь энг катта байрам ҳисобланарди – байрам кунлари бажарамиз, демоқчи бўлганимда Усмонхўжаев: “Тўхта, тўхта, сен нима деяпсан?” деди. Мен: “7 ноябрь атрофида бажаришга ҳаракат қиламиз”, дедим. Минғирлаброқ гапирарди Усмонхўжаев: “Сенинг ноябрда бажарадиган планинг – тўртинчи сорт пахтанг кимга керак?” деди. Ўша вақтда вилоят раҳбари Ғойипов эди. “Қаёқдан топгансизлар буни? Ноябрь деяпти-ку, бу”, деганда Ғойипов вазиятни юмшатиш учун: “Йўқ, адашди, адашди, 7 октябрь дейман деб, 7 ноябрь деб юборди”, деди. Усмонхўжаев мендан қайта сўради: “7 октябрми, ноябрми?” Мен ўз сўзимда турдим: “Ноябрь! 7-10ларда бажарамиз”…\nУ бирданига тутақиб, “Туш, трибунадан. Чиқ. Кет. Бўшатинглар буни”, деб мени мажлисдан ҳайдади. Чиқиб кетаётгандим, ижроқўм раиси Мавлон ака Муҳаммадиев орқамдан етиб келди: “Тўхта, Шуҳрат. Сен нега унақа дединг. Мажлиснинг ройишига қараб гапирмайсанми? Тўхтаб тур, менимча, мажлисдан кейин сен билан суҳбатлашишса керак”, деди. Мажлис тугаб, мени чақиришди. Раҳбарлар чойга киришаётган экан. Рўзмат Ғойипов мени Усмонхўжаевнинг олдига обориб: “Бу ёш йигит, ишлайди. Муддатни адаштириб юборди. Рухсат беринг, ишлайверсин”, деди. Усмонхўжаев “ҳа” ҳам, “йўқ” ҳам демасдан ичкари хонага кириб кетди.\nМен ҳам шу билан кетдим. Барча топшириқларни бажариб боравердик. Ҳатто икки ўн кунликда хўжалигимиз графикни яхши бажаргани учун рағбатлантирилди. Илғор бригадаларга машина берилди. Бир ой ёки қирқ кун ўтиб биринчи терим тугади. Ўша вақтда бизнинг хўжалик 5,8 минг, мажбурияти билан 6 минг тонна; туман 62,5 минг, вилоят – 600 минг, республика 6 миллион тонна пахта топшириши керак экан. Юқоридан туриб, теппа-тенг тақсимланганга ўхшайди. Кулгили нисбат…\nБу – ҳар гектар ердан 38 центнердан кондицион ҳосил олинганда ҳам бажариш қийин бўлган режа эди. Хуллас, биринчи терим тугагандан кейин кунлик топшириқни бажариш оғирлашиб бораверди. Ўша йили июль ойида Шаҳрисабз туманига аввал вилоят прокурори бўлиб ишлаган Ҳалил ака Холиқов биринчи котиб бўлиб келганди. У доим “қўшиб ёзишга йўл қўймаймиз, бу яхшиликка олиб келмайди”, деб мажлис ўтказарди. Бизлар: биринчи котиб шу фикрида турса, ҳаммамиз тинч бўламиз, деб жуда хурсанд эдик. Лекин бу одам аҳдида бир ойдан зиёдроққина туриб берди, холос. Вилоятдан юборилаётган вакиллар кетма-кет алмашаверди… 20 октябрда Шаҳрисабзга обкомнинг иккинчи котиби Иван Головачёв келди. Ҳамма ишнинг бузилиши шундан бошланди. “Қўшиб ёзишга йўл қўймаймиз”, деб юрган Холиқов ҳам бу гапни айтмайдиган бўлди, унинг кайфияти кун сайин тушиб кетаверди. Биз: “Маҳкам туринг”, деб кўп айтганмиз. Бироқ Головачёв келганда биринчи терим тугаган, юқоридан қўйилаётган режани бажаришга мутлақо имкон қолмаганди.\nПахта тозалаш заводидаги штабда ҳар куни Головачёв ярим кечгача ўтиради. У ўзбек тилида яхши гапирарди. Ўша “разбор” дегани кеч соат 10-11ларда бошланса, 2-3 гача давом этарди. Иван Иосипович одамларни юзинг-кўзинг демай роса ҳақорат қиларди. Унга ёлғондан бўлса ҳам кунлик топшириқни “бажариш”инг керак эди. “Бажармаган”ни ҳақорат қиларди. Октябрь ойи охирларида 80 тонна, чўлдаги Шаҳрисабз массиви ҳисобидан 20-30 тонна, жами 100-110 тонна пахта топшириб келаётгандик.\n20 октябрлардан кейин, бир кун навбатим келганда “разбор”га кирсам, Головачёв, Холиқов, пахта заводи директори Суюн Жўраев ўтиришган экан. Головачёв бирданига пахта қанча бўлди, деб сўради. Мен: “Хўжаликдан 80 тонна, ҳали чўлникини хабарини олганим йўқ”, энди айтишади деганимда, “Э, массивингни билмайман. Сеники бугуннинг ўзида 130 тонна бўлган”, деди. “Қанақасига 130 тонна?! Ҳозир пахта пунктидан келаяпман: 80 тонна топширдик”, деганимда у “Сен илон, чаён, 130 тонна пахтани жойига қўясан. Чиқ, кет!” деди. Штабга телефон қилдим: “Биз 80 тонна пахта топширдик-ку?!” Штабда ўтирадиган Бозор Мардонов “Йўқ, Шуҳрат, сен 130 тонна пахта бергансан”, деди. “Қанақасига?” десам, “Ўзинг тушуниб оласан”, деб жавоб қилди…\nҚўшиб ёзишга мажбурлаш шу тарзда бошланди. Шундай бўлса ҳам тўғри маълумот бериб боравердик. 80 тонна юқори зонадан, Шаҳрисабз массивидан 20-30 тонна пахта терилаяпти. Бироқ беш-олти кун ичида ҳақиқий терим билан пахта штаби маълумоти ўртасида 300 тоннага яқин фарқ пайдо бўлди. Яъни қўшиб ёзилган сохта маълумот…\nШу орада Шароф Рашидов вафот этди. У киши “пахта фронти жангчиси” эди, шу “фронт”да ҳалок бўлди. Бутун республикада мотам… Олти миллион тонна деган рақам Помиру Эверестдек қўл етмас бўлиб тураверди. Шундай бўлса ҳам, ўйлайман: балки туманимизга Головачёв обкомнинг зўравон вакили бўлиб келмаганида, бу ташвишлар бошимизга тушмасмиди?! Ноябрь ойи бошланди. Терим охирлаяпти. Айни шу кезда Головачёв яна мажлис қилиб ҳаммани — ўқитувчими, хўжалик раҳбарими, эркак ё аёлми, фарқи йўқ, қўпол сўзлар билан ҳақоратлай бошлади. Бир куни мен: “Ишламайман”, деб мажлисдан чиқиб кетдим. Ўшанда план тўлмаётгани учун хўжаликларда зарбдор бригадалар тузилган эди. Чорвами, болалар боғчасими, мактабми – ҳамма жойда зарбдор бригада ташкил қилинган.\nБелимга фартук тақиб далага чиқиб кетдим. “Разбор”ларга бормадим. Ўша вақтлар рация бўларди. “Тез етиб кел”, дейишса ҳам бормадим. Эртаси куни “Райкомга чақиришяпти”, деб машина юборишди. Имкон топиб, Холиқовга учрадим. “Халил ака, нотўғри ишлар бўляпти. Ўзингиз қанақа ваъдалар қилувдингиз”, деганимда, у: “Шуҳрат, сен нимани биласан? Бу Головачёв билан ўйнашиб бўлмайди. У – Москванинг одами. Сен каби раиснигина эмас, мендай райком котибини ҳам йўқ қилиб юборади”, деди. Қисқаси, иш тазйиқ остида давом этаверди.\nЯна бир куни, 3-4 ноябрларда “Гулистон” хўжалигида катта мажлис бўлди. Уни Худойбердиев ўтказди. Яна: “Пахта тайёрлаш планини бажарасизлар”, деган гап. Мен 15 дақиқа кечикиброқ келдим, секин бориб раислар сафига кирдим. Головачёв, айниқса, менга қаттиқ ёпишганди. Ўзбекча, русча сўзларни қўшиб, аралаштириб, “Ты слышком умный, слышком грамотный”, деб заҳрини сочаверди. Фурсатдан фойдаланиб, мени Худойбердиевга сўктирмоқчи бўлди. Раислар сафида турганимда қўлимдан ушлаб Худойбердиевнинг олдига олиб чиқди: “Мана, кетиб қолган раис…”\nМен салом бердим. У киши отамни яхши биларкан. “Сизнинг раис бўлганингизни эшитиб, хурсанд бўлдик. Сизга ишонамиз. Ҳамма топшириқни бажарасиз. Эртага яна келаман, хўжалигингизга бораман. Албатта, уйдагиларга, Ғани аканинг набиралари, болаларига салом айтинг”, деди. Шундан сўнг Головачёв ҳеч нарса деёлмай қолди…\nАйни ўша вақтлар Андропов Марказқўмнинг Бош секретари эди. Кейин эшитсам, у Рашидовга нисбатан беғараз, холис муносабатда бўлмаган. Қандайдир ўчи бор экан. Шунинг учун Ўзбекистонга десант ташлади. Қатағон бошланди: текшир-текшир, қама-қама. Ҳамма ваҳимада, юрак ҳовучлаб юради. “Бугун фалончини қамабди”, эртага яна: “Фалончи қамалибди. Фалончи вафот этибди”, “Фалончи ўз жонига қасд қилибди”… Бундай гаплар жуда кўпайиб кетди.\n1984 йилнинг кўклами. Чигит экиб бўлинган, беш-олтита чинбарг ҳам чиққан. Кечагидай эсимда: 26 апрель куни тумандаги мажлисдан қайтаётгандик. Шаҳрисабзда қуёш чарақлаб турибди. Бироқ хўжалигимиз устида бир парча қоп-қора булут. Баҳор ҳавоси эмасми – бир километр жойда ёмғир ёғиб, иккинчи километрда ёғмай ҳам туради. Етиб борсам, қаттиқ дўл ва жала ёғаётган экан. Сел келиши аниқ эди. Мен сел йиғилиб, тўпланиб оқадиган бир жойни билардим. Ҳайдовчига: аввал ўша ерга ҳайда, дедим. Борсам, даланинг ичидан лойқа сув отилиб чиқяпти. Сувнинг “шашти”дан билдимки, эккан пахтамизнинг 60-70 фоизи жала ва дўл остида қолган…\nҚоронғи туша бошлаганда идорага келдим. Одамлар ташвиш-таҳликада. “Нима гап?” десам, “Терговчилар келишди. Бухгалтериянинг барча ҳужжатлари, кассани қулфлаб, Сизни кутишяпти”, дейишди. Ичкарига кирдим. Орқамдан келишиб, ўзларини таништиришди. “Ҳужжатларни олаяпмиз”, дейишди. “Майли, олинглар”, дедим. Шу тариқа бизнинг хўжаликдаям тергов ва тафтиш бошланди.\nЭнди ўйлаб қарасам, 83 йил ҳисобидан уч ой, 84 йилда уч ой – жами олти ой ишлаганман. Одам боласини менсимаслик, ҳақоратлаш, оёқости қилиш – ана ўша терговдан бошланди. У ёғини гапириш жуда оғир: бугун прокуратурага, эртага милицияга, кейин Тошкентга – МВД, Прокуратурага… Вилоят прокуратураси бир кун тинч қўймайди.\nАлам қиладиган оғир гаплар, 84-йил май ойидан бошланди. Прокуратурага чақиришиб, “Фалон хонага киринг”, дейишди. Ҳозир миллатини ҳам билмайман: ё Карташян, ё Карташов эди (Гдлян гуруҳи аъзоси ва унинг юртдоши Альберт Карташян). Ёш. Менсимасдан исм-фамилиямни сўраб, протоколни олдимга қўйди. Калондимоғлик билан муомала қилиб, қўрқитишга ўтяпти: “Ҳозироқ сени қамоққа оламан”, дейди. Мен ўз ҳақ-ҳуқуқимни озроқ билардим: “Прокурор санкциясисиз қандоқ қамоққа оласиз? Бу ишда бизларнинг бирор манфаат кўрган жойимиз борми?” дедим. “Сенга санкция керакми? Менинг ўзим санкция!” деди. Сўнг папкасидан бир пачка қоғоз олиб: “Қанча санкция керак санга?” деб олдимга ташлади. Қарасам, ҳақиқатдан фамилия, исм қўйилмаган, печатланган, прокурор имзолаган санкция. “Мен истаган одамимни қамоққа оламан”, деди.\nШу зайлда одамнинг ғурурини топтайдиган босим билан сўроқ давом этаверди. Бу ёқда тафтиш кетаяпти. Орада чигитни қайта экдик. Бир амаллаб кўчатларни ундириб олдик. Хўжаликнинг кўрсаткичлари яхши эди. Мавсум ўртасида вилоят раҳбари Туропов келиб, даладаги ишлардан хурсанд бўлди. “Баҳорда селдан кўп талафот кўргандингиз. Мана, чигитни қайта экиб-кўкартириб олибсиз, ҳосил яхши”, деди. Шунда райком секретари Январ Иноятов мени четга тортиб: “Шуҳрат, дардингни айт, ҳозир. Кайфияти яхши экан”, деди. Мен иккиланиб турганимда Январ Пўлатовичнинг ўзи гап бошлаб қолди: “Нормўмин Туропович, раиснинг бир дарди бор, айтмаяпти”. “Нима гап раис, айтинг”, деб сўради вилоят раҳбари. Мен: “Нормўмин Туропович, бу тергов билан тафтиш бизларни роса чарчатди. Шу вақтгача гувоҳсан, гумондорсан, деб сўроқ қилишаётувди. Энди айбланувчи деб протокол тузишяпти. Қачонгача давом этади бу?”, деганимда Туропов шимининг киссасини кўрсатиб: “Чўнтакка ҳеч нарса тушмаганми?” деди. Мен: “Йўқ. Агар ўз манфаатимизга бирор сўм ўзлаштирган бўлсак, олий жазо беришса ҳам розиман. Буни тафтишдаям, терговдаям исбот қилиб бераман”, дедим. “Унда қўрқманг, кайфиятни бузмай ишлайверинг. Қаттиқ ишланг”, деди.\nУлар кетишгач, ўзимни анча босиб олдим. Шунчаки, текшириш экан-да, деб ўйладим. Йўқ, аксинча тергов авжга чиқди. Қандай ишлаётганимизни ҳам билмаймиз. Ҳамма хўжалик раҳбарлари тушкун аҳволда. Нима қилишни билмайди… Орада 84-йилнинг декабри ҳам келди. “Чўнтагингизга кирмаган бўлса – қўрқманг, кўнгилни бузмасдан ишлайверинг”, деган Туропов катта бир мажлисда: “Буларнинг ҳаммасини бўшатинг”, деб топшириқ берди. Бор-йўғи олти ой ишлаб бунақа “тавқи лаънат”га дучор бўламан деб, ўйламагандим. Жуда уят бўлди. Ўзимдан ҳам кўра, аждод-авлодларим шаънига нуқси урмасайди, деб ичимни ит таталайди. Нима деган одам бўлдим?.. Бошимни кўтара олмайман. Юрагимга қил ҳам сиғмайди. Лекин мен сингари беайб балога қолган хўжалик раҳбарлари кўп эди. Улар билан йиғилишиб турамиз. Кейинроқ барча хўжалик раҳбарлари вазифадан олиб ташланди.\nМайли эди ишдан озод қилиб, тинч қўйишса. Йўқ, тинимсиз сўроқ-қистов: Тошкентда, ИИВ ертўласида ва ҳоказо… Хуллас, сўроқ бериш 86-йилнинг апрелигача давом этди. Умримизнинг икки йили терговда, тафтишда ўтиб кетди. Бошимизни урмаган жой қолмади. Кейинчалик билдикки, ҳуқуқ органлари иши тўлиғича десантчилар қўлига ўтган экан. Бутурлин, Усатов, Гайданов, Дидоренко… Эшитиб юрибмиз: ана шу – Дидоренко дегани хўжайин. ИИВга сўроққа борамиз. Ҳамма зир титрайди.\nБир марта, эсимда, Шаҳрисабз ва Китоб туманлари раҳбарлари Марказқўмга бордик. Маъмурий бўлимда алоҳида қабул қилишди. Гайданов ва Дидоренко ўтирибди. Ички ишлар вазири ўринбосари Раҳимов ўзбекча сўзлади. Бир кўришдан билдим: яхши инсон экан. Арзга келган барча хўжалик раҳбарлари дардини русча айтиб берди. Сўнг раисларга: “Талабларингни рус тилида айтинглар, сизларда гуноҳ йўқлигини тушуниб турибман. Ҳамма иш буларнинг қўлида”, деб Гайданов ва Бутурлинни кўрсатди. Ҳамма хўжалик раҳбарлари ҳам фикрини русча баён қилолмади. Мен ўтирган жойимдан ўзимча икки оғиз тилмочлик қилгандим, яқинроққа чақириб олишди. Хуллас, ўша ерда йигирма уч киши ўз “дарди”ни ўзбек тилида айтишди, мен рус тилида тушунтириб бордим. Охирида Гайданов мендан сўради: “Ўзинг кимсан, бу ерда нима қилиб ўтирибсан?” Мен: “Шаҳрисабз туманидаги Ленин номидаги колхоз раисиман. Ўзимнинг ҳам дардим шу, шунинг учун келганман”, дедим. Қўлида рўйхат бор экан. Унга қараб: “Сен ҳали ҳам очиқда юрибсанми? Биз сени нега қамоққа олмадик?” деди.\nКейин тушунсам, арзгўйларнинг додини русча тушунтириб берганим ёқмаган экан уларга. Бирор натижасиз чиқиб кетавердик. Яна ўша хўрлаш, яна ўша таҳқир. Тажрибаси катта раислар: “Энди фақат Москвадан нажот топамиз, деган хулосага келишди. “Сен ёшроқсан”, деб мени танлашди. Тўрт киши – Шаҳрисабздан, беш киши – Китобдан Москвага жўнадик. Марказқўмга бир эмас, кўп мурожаат қилдик. Арзимиз, муддаомизни айтдик. Маъсул ходим дардимизни эшитиб бўлгач: “Шу гапларинг учун жавоб бера оласизларми? Ҳақиқатан шунақа бўлганми?” деб овозимизни ёзиб олди. Биз: “Ҳар бир сўзимиз, аризадаги ҳар бир ҳарф учун жавоб берамиз. Бор гап – шу”, деганимиздан кейин: “Мен раҳбариятга арзларингизни етказаман”, деб телефон номерини берди. “Икки-уч ё тўрт кундан сўнг хабарлашинглар”, деди. Бир ҳафта кутсак ҳам жавоб бўлмади. Қўнғироқ қилганимизда: “Ҳали жавоб ололганим йўқ”, дейди. Ахийри: “Қайтаверинглар. Қанақа қарорга келсак, хатни Ўзбекистонга жўнатамиз”, деди.\nМосквага бориб қаноатланмасдан қайтдик. Бир марта “Тегишли органларга жўнатдик”, деган мазмунда хат келди. Республика оммавий ахборот воситаларидан биронтаси бу ишга қўл уришига кўзимиз етмади.\nБу мақола ё ёзилмади ёки ёзилса ҳам “ЛГ”да эълон қилинмади…\nБу ишлар бошланганидан сўнг бир ярим-икки йил ўтди. Иш шу қадар кенг қулоч ёйдики, республиканинг қаерига, қайси вилоят, қайси туманга бормайлик, “фалончи қамалибди” деган гап. Таниш-билишлар: “Бизларда ҳам шу аҳвол”, дейишади. Бирга ўқиган, бирга ишлаган, раҳбар бўлган дўстларимиз бор. Бошқа туманлардаги таниш-билишлар билан учрашамиз, телефонлашамиз, “Нима бўлаяпти?”, деб сўраймиз. Мен-ку, Москвадан қайтгандан сўнг “қўлимни ювиб, қўлтиққа уриб”, бўлди энди, фойдаси йўқ экан, деган хулосага келгандим. Барибир, бирор кун яхши гап эшитамизми, деган илинж ҳам йўқ эмас. Сал фурсат ўтиб, Ички ишлар вазирлиги чақирди. “Адвокат билан келинглар. Айблов фикрини қўлларингизга берамиз”, дейишди. Адвокат билан бориб, тўртта модда қўйилган “Айблов фикри”ни олиб қайтдик. “Энди суд бўлишини кутасизлар”, дейишди.\nХуллас, сўроқ бошланди. Айблов фикрини ўқиб, судья ҳам ўзини шунақанги тутдики… “Уюшган жиноий гуруҳга бошчилик қилиб, юқори ташкилотларнинг ноқонуний топшириқларини бажариб, жамоат ва давлат мулкини талон-торож қилган…”. Бу гапларга “илон ҳам пўст ташлайди”.\nТафтишда ҳам, терговда ҳам хўжаликнинг бирор аъзоси ўз манфаати учун бирор сўм маблағ ўзлаштирмагани аниқ кўриниб турган бўлса! Биз умумий мулкни талон-тарож қилмаган, ўз манфаатимизга бир сўмни ҳам ўзлаштирмаган бўлсак, ахир, қандай қилиб бундай айб қўйилади? Ҳуқуқ посбонларининг қонунга зид хатти-ҳаракати мана шу жойда яққол кўриниб қолди. Кейин ҳуқуқшунослар билан маслаҳатлашсак, бу “айбловни нотўғри квалификация қилиш”га кирар экан… Хуллас, суд икки ойдан кўпроққа чўзилди. Ўшангача Тошкентга борсак ҳам, Москвага борсак ҳам –“иш билан бориб-келдик”, деб юрибмиз. Барибир онанинг кўнгли сезаркан. Ака-укаларимга “судга онамни олиб келманглар”, деб айтаман… Хуллас, орадаги танаффус вақтлари протоколсиз ҳам суҳбатлар бўлиб қолади.\nБизга мажбурлаб “топшириқ” берганларнинг кўпи қамоқда эди. Лекин очиқда юрганлар ҳам бор. Пахта штаби бошлиғи, бошқа вазифадаги одамлар, айниқса, Головачёв! У обком котиблигидан олингани билан очиқда юрганди. Алам қиладиган жойи шундаки, “пахта иши”, “ўзбек иши” деб жуда кўп одамлар қамалди. Уларнинг қанчадан-қанчаси ўз жонига қасд қилди. Яна қанчаси қамоқда, ўлиб кетишди. Қанчадан-қанча оилалар боқувчисиз қолди, болалар етимлик азобини тортди. Наҳотки, бундай ҳақсизлик фақат бир миллат учун ўйлаб топилган бўлса?\nБиз суддан Головачёвни гувоҳ сифатида чақиришни сўрадик. “Бизга қандай тазйиқ ўтказгани, “қўшиб ёзиш усули” қандай шароитда амалга оширилганини айтиб берсин”, дедик.\nГоловачёв келасолиб мен билан қучоқлашиб кўришмоқчи бўлди. Ўзи суд бўлиб ётибмиз. Қўлимниям чўзмадим. “Кириб гувоҳлик беринг, бор гапни айтинг. Кейин кўришаверамиз”, деб суд биносига қараб кетдим. Судланувчиларнинг ҳаммаси бош айбдорларнинг биттаси шу эканини яхши биларди. Ҳамма тишини ғижирлатаяпти, кимдир сўкаяпти, “Ҳамма балони шу бошлади”, деб бармоғи билан кўрсатаяпти.\nСуд биринчи бўлиб мендан: “Гувоҳга саволингиз борми?” деб сўради. Мен: “Нима бўлганини ўзи айтиб берсин. Кечаси соат учгача одамларни ҳақоратлаб, пахтанинг сводкасини қалам билан ёзиб берарди: бу хўжалик шунча, бу бригада бунча деб”, дедим. У судьяга қараб риёкорлик қилди: “Мен ўзбек тилини яхши билмайман. Булар нима деяётганини тушунмаяпман”, деди. Ҳолбуки, ўзбек тилини жуда яхши биларди. Судланувчиларнинг ҳаммаси Головачёвнинг “қўшиб ёзиш усули”ни айтиб беришди. Ўшанда суднинг эҳтиёт чорасини ўзгартириб, уни гумондор сифатида суд залининг ўзидаёқ қамоққа олишга ҳуқуқи бор эди. “Алоҳида ажрим чиқарамиз Головачёв қисми бўйича”, деб унга жавоб бериб юборишди…\nБарибир кўпнинг қарғиши тегар экан… Головачёв ўша ишлардан кейин Ўзбекистондан кўчиб кетди. Орадан анча йиллар ўтиб эшитсак, у Минск шаҳрида, ўғлининг уйида яшаган экан. Ўғли хизмат сафарига кетиб, уйда бир ўзи қолиб кетади. Ҳеч ким йўғида ўлади. Уйда ит бўлган. Ит овқат топа олмай анча вақт оч қолиб, унинг мурдасини еган, дейишади. Мана шу-да, кўпчиликнинг қарғиши ургани. Худонинг ўзи жазосини берибди!..\nХуллас, қамоқ жазоси бошланди. Ўн бир йил айтишга осон. Ҳаётдан бутунлай умидимизни уздик. Бизларни – далада юрган оддий деҳқон одамларни дини йўқ, миллатининг тайини йўқ, каллакесар, ғирт жиноятчилар ичига олиб бориб тиқишди. 1440 кишига мўлжалланган қамоққа икки минг киши ташланган. Камерани-ку, айтмай қўя қолайлик, ўн кишига мўлжалланган жойга 45-50 кишини тиқиб ташлашган. “Пахта иши” билан қамалган одамлар шу ерда ҳам хокисор: бир-биримизни ҳимоя қилолмаймиз. Бизлар борган зонада Худодан қайтган каззоблар кўп эди. Қамоқхона маъмурияти уларга “ғинг” демайди. Менинг йўқотадиган ҳеч нарсам қолмаган. Бор-йўғи олти ой ишлаб, ноҳақлик азобини бўйинга илганман. Жоним кўзга кўринмайди. Эй, келиб-келиб шуларга бўйсунаманми, дейман. Хуллас, ўшалар билан менинг ўртамда низо кун сайин кучайиб бораверди…\nҚамоққа тушганимизга олти-етти ой бўлганда қисқа муддатли учрашув берилди. Ўзим қийналсам ҳам онамни кўпроқ ўйладим. “Бу нима қилганим бўлди? Онамни тамом қилдим-ку”, деб изтироб чекдим. Ўша учрашувда онам билан, ойна ортидан туриб телефон орқали гаплашаяпмиз. Худога шукур, онам бардам ва тетик кўринди. “Ўғлим, яхшимисан?”, – деди. Шундан сал олдин онам раҳматли, раҳматли акам вилоят раҳбарига учрашишган экан. Шу сабаб онам озроқ ўзларини тутиб олиб, мени хурсанд қилгиси келган эканлар: “Ўғлим, вилоятнинг янги раҳбари билан учрашдик. У киши яхши муомала қилди. “Мен ўрганиб чиқдим, вилоятда битта сизнинг ўғлингиз эмас, жуда кўп киши ноҳақ қамалган. Энди озроқ сабр қилинглар. “Пахта иши”ни жиддий ўрганаяпмиз. Болаларингизни бағрингизга қайтарамиз, деб ваъда берди у киши”, деди.\nБу гапга у қадар ишонмаган бўлсам-да, онамга далда бўлсин деб, ўзимни хурсанд қилиб кўрсатдим: “Мана, кўрдингизми она, ҳақиқат барибир юзага чиқади. Сиз ўзингизни эҳтиёт қилинг. Мен яқинда бораман. Ҳаммаси ўтиб кетади”, деб улар билан хайрлашдим. Икки-уч кун, ҳафта ичида бошқа маҳбуслардан ҳам шундай гапларни эшита бошладик. Лекин бу миш-миш гап: қанчалик тўғри, қанчалик нотўғри – буни ичкарида туриб билмаймиз. Бунинг устига кўп жойдан ҳақиқат излаб, ёрдам сўраб, ҳеч бир натижа бўлмагани учун ишона олмаймиз ҳам.\nОрадан кўп вақт ўтмай: “Қашқадарё вилояти раҳбари республика раҳбарлигига ўтди”, деган хабарни радио орқали эшитдик. Мен ўшанда одамларнинг биринчи марта хурсанд бўлганини кўрганман. Ана энди бу тавқи лаънату азоблардан қутуламиз. Ислом Абдуғаниевич Марказқўмнинг биринчи секретари бўлибди”, деган гаплар. Ҳамманинг кўзида қувонч, бир-бирини табриклаган. Ҳақиқатдан ҳам кўп вақт ўтмасдан…\nТўғри, бошида бизни ҳеч ким “Бор кетавер”, деб қамоқдан озод қилиб юбормаган. “Шартли равишда муддатидан олдин озод қилинсин”, деган моддалар бўларди. Шу тариқа уч йилу ўн ойда – 1990 йилнинг 19 февралида уйга қайтдим… Қамоқдан озод бўлганимизга шукур қилиб, Яратганга раҳмат айтиб юрибмиз. Яна кўп вақт ўтмасдан: “Энди тўлиқ оқланасизлар”, деган гаплар эшитилиб қолди. Бизни Тошкентга чақиришди. Борсак, республика Олий судида пахта ишлари бўйича ноҳақ жабрланганлар ишини қайта кўриб чиқиш бўйича комиссия тузилган экан. Унинг раислигига Исмоил Жўрабеков тайинланган. Муовини – Абдусамат Полвонзода. Бу комиссия ноҳақ жабрланганлар ишини синчиклаб ўрганиб, адолатни қарор топтира бошлаган кезлар эди. Ўшанда вилоятлар бўйича ҳам ноҳақ жабрланганлар ишини кўриб чиқиш учун керакли ҳужжатларни тайёрлаш жараёнига ҳуқуқшунос мутахассислар жалб этилган экан…\nАбдусамат ака билан Олий суднинг қайсидир қаватида учрашиб, лифтда бирга пастга тушдик. У киши мени комиссия иш олиб борадиган хонага бошлаб кирди. Шу иш бўйича шуғулланаётган Турсунов деган йигит билан саломлашдим. У мени танигани учун: “Шуҳрат ака, мана, сизларнинг ишингиз бўйича шуғулланаяпмиз. Яқин кунларда “ҳаракатларида жиноят аломати йўқлиги учун оқланди, деган ҳужжатни оласиз”, деб мени хурсанд қилмоқчи бўлди. Бироқ қамоқда жабр чеккан сафдошларим эсдан чиқмади: Зиёдуллаев деган раисимиз қамоқдан чиқиб келиб, бир ойдан сўнг вафот этди. Қосим Тошев деган раис бувамиз бўларди, у киши эса қамоқхонанинг ўзида вафот этган. Мен Турсуновдан: “Биринчи бўлиб Зиёдуллаев билан Қосим Тошевнинг ҳужжатларини ҳал қилиб беринглар”, дедим. Турсунов менинг нима деяётганимни тушунмади-да: “Э, Шуҳрат ака, аввал ўзингизникини ҳал қилиб берайлик”, деди. Бирдан ичимда дард қўзғалиб, Турсуновга: “Э, оғайни сени оқланди деган қоғозларингни энди уларга керагиям йўқ. Улар ўлиб кетди. Бола-чақаси хурсанд бўлсин”, дедим.\nАбдусамат ака хонадан кетмаган – орқамда турган экан. Келиб елкамга қўлини ташлаб, Турсуновга шундай деди: “Кўрдингми, қандай одамларни қамаб қўйганмиз. Шу ерда ҳам ўзини эмас, вафот этганларнинг ҳужжатини тезроқ қилиб беринглар, деяпти. Бу киши айтган одамларнинг ҳужжатини тез топинглар”, деди-да: “Мен билан бу ёққа юринг”, деб хонасига олиб борди. Шунда ҳам тўлиқ оқланишга у қадар ишонмайман, Абдусамад аканинг илиқ муомаласи сабаб ботиниб сўрадим: “Ўзи югуриб юрибмиз-у, бироқ оқланамизми, йўқми?”. У киши: “Эй, Шуҳрат, – деди менга, – орқангизда ким турганини биласизми?”. “Йўқ, билмайман”, дедим. Абдусамад ака столи тортмасини очиб: “Буни бир ўқиб кўринг”, деди. Кўрсам, СССР Олий суди раисидан Юртбошимиз номига келган хат. Унда В.Теребилов: “Сиз ҳуқуқ органлари ишига қўпол равишда аралашиб, жиноятчиларни озод қилиб юбораяпсиз. Бундай қилиш мумкин эмас”, деган мазмунда дағдаға қилган. Ислом Каримов эса ўша хатнинг устига: “Архивга. Тарих учун!”, деб ёзиб қўйган экан. Абдусамат ака шуни кўрсатиб: “Кўрдингизми, ким турибди ортингизда!” – деди.\n– Бизлар бу хатни у кишига олиб борганимизда, отиб юбориб: “Ташла буни архивга. Бегуноҳларнинг ҳаммасини оқлаймиз!” деганлар.\n– Шу воқеадан, яъни республика Олий судидаги ушбу мулоқотдан сўнг фикрим тиниқлашди, – деб давом эттирди гурунгимизни Шуҳрат Бобоёров. – Ислом Абдуғаниевичнинг бу қадар катта қатъият билан қанчалар оғир юкни елкасига олиб ишга киришганини тўлиқ идрок эта бошладим. Бизлар-ку, ўзимизнинг бошимизга тушган ташвишдан шунча эзилганмиз. Лекин бу одам шунча кишининг, бутун бир халқнинг юкини елкасига олишга ўзида қандай куч топа олди экан? У кишининг бир ўзи бўлса – бутун бир Москва, бутун бир СССРнинг сиёсатига қарши бориш учун одамда филнинг юраги бўлиши керак эмасми! Мен Ислом Абдуғаниевич қандай қилиб бу ишга жазм этди, деб минг марта ўйлагандирман. У киши Қашқадарёда ишлаб юрган вақтлари жуда кўплаб оилалар ҳаётини ўз кўзи билан кўрган. Туманлар, бутун воҳа одамлари билан мулоқотда бўлган. Улардан эшитган гаплар юрагида дард бўлиб йиғилаверган: “Хўп, биттаси, иккитаси айби учун, қонунга зид номақбул иши учун қамалган бўлсин. Лекин бирданига шунча одам жиноятчи бўлиши мумкинми? Иккинчидан, булар жиноятчи бўлса, уларнинг яшаш шароитини ўз кўзим билан кўриб турибман-ку. Уйига борсанг, турмуши ночор одамлар аҳволига боқиб, юрагинг титилиб кетади. Болалар, аёлларнинг юзида қон йўқ. Шундай одамлар ҳам ўғри бўладими? Йўқ!”. Бундай изтиробли ўйлар у кишига тинчлик бермаган. Қамалганларнинг кўплари уста пахтакор, халқ ичида обрўйи катта инсонлар бўлишган. “Шундай одамлар-а. Йўқ, бу ишга хотиржам қараб бўлмайди”, деган қатъият ўша вақтлардаёқ юрагига ўрнашган. Қамоқдан чиқиб келганимдан сўнг раҳматли онам бир гапни айтиб берди. Ислом ака: “Айбсиз бўлатуриб жавобгарликка тортилган одамлар оиласидан хабар олиб туринглар. Уйига борсанг ёқишга ўтини йўқ, ейишга… Рўзғори аранг ўтиб турган одамлар ҳам шунақа жазо оладими?” деган.\nАлбатта, Ислом аканинг бундай катта юкни зиммасига олишига ўша пайтлар Чингиз Айтматов, Одил Ёқубов сингари машҳур адибларнинг марказий матбуотда, Кремлнинг съездлар саройидаги чиқишлари – “пахтанинг бехосият неъматга айлангани” ҳақида куюниб сўзлаганлари, атоқли шоиримиз Абдулла Ориповнинг “Миллион эгатларга сочилган ўзбек”, “Ушоқ чигитни ҳам этмай деб увол, Миллион эгатларга эгилган халқим!” сингари тагдор мисралари катта туртки бўлган бўлиши керак, деб ўйлайман…\nХоҳласам, хоҳламасам – ўша “антиқа суд” жараёнидаги эпизодлар қайта-қайта ёдга келаверади. У ерда айтилган гапларнинг барчаси деярли ёд бўлиб кетган. Бизнинг тилимизни тушунмайдиган прокурор Дурдиметов менга савол бераяпти. Хўжалигимизнинг бош ҳисобчиси раҳматли Авлоқул бобо Қодиров айбланувчи сифатида жавоб беряпти. У 1923 йилда туғилган, отамнинг қадрдон дўсти, иккаласи бир кунда урушга кетишган. 1945 йилда Берлинда партияга ўтган. Агар таржимаи ҳолини айтиб берса, собиқ коммунистик тузумга у кишидан кўра содиқ одам Москванинг ўзида ҳам топилмайди. Авлоқул бобо нафақат иккинчи жаҳон уруши қатнашчиси сифатида, балки ундан кейин – тинчлик йиллари олган мукофотлари билан ҳам ақлингизни шошириб қўярди. Адашмасам, қирққа яқин орден-медаллари бўларди. У киши урушдан сўнг ГДРни тузишда қатнашиб, 47-йили қишлоғига қайтиб келган. Менинг раислик давримда ҳам ишлаб турганди. Дурдиметовнинг сўроқларига: “Мен бу катта кучга қарши чиқолмаганман”, деб жавоб берди. Авлоқул бобо рус тилини жуда яхши биларди, ҳатто урушдан сўнг олмонлар орасида юриб, немис тилини ҳам ўрганиб кетган экан. Дурдиметов: “Судланувчи Қодиров! Сиз уруш вақти фашистлардан қўрқмай, Сталинграддан Берлингача борибсиз. Нима учун тинч даврда “приписка қиласан” деганларга қарши чиқолмадим, қўрқдим, деяпсиз?” деса бўладими? Авлоқул бобо, ёши катта бўлишига қарамасдан, гапга уста, ҳозиржавоб одам эмасди. Жуда камтарин, ҳокисор инсон эди. Нима дейишни билмай тўхтаб қолди…\nМен чидаб туролмадим! “Мумкинми, мен жавоб берсам”, деб рухсат сўраб, фикримни айтдим. Қўлдан келганча рус тилида гапирдим. “Уруш йиллари бобой кимга қарши курашиш кераклигини яхши билган”, дедим.\nЯна бир аянчли, одамни кулиб туриб йиғлатадиган воқеа бизлар қамалиб кетганимиздан кейин бўлган экан. Шаҳрисабзнинг тоғ зонасида пахта ўсмайди. Шоди Мўминов деган яқин оғайним бўларди. У Бухоронинг Қоровулбозорига яқин – биздан 300 километр узоқ Шаҳрисабз массивида пахта экди. У яшайдиган жойдаги одамлар фақат картошка экишган, чорва, боғдорчилик билан шуғулланган. Шу ҳам уч юз чақирим жойга мажбуран бориб, жазирама саҳрода пахта етиштиргани учун суд бўлиб қамалди. Уни “сохта ҳужжат тайёрлаб, 75 минг сўмлик қўшиб ёзишга йўл қўйган” деган айблов билан судга чақиришдан олдин ўша хўжалик аъзолари: “Раисимизни, бухгалтеримизни, одамларимизни қамаманглар – майли биз шу 75 минг сўмни тўлаб берамиз”, деб ҳақиқатан ўшанча пулни тўлашган. Судга пул тўлангани ҳақида ҳужжат тақдим этилган. Ўйлашимча, уларни суд қилган судьялар ҳам бечора оддий деҳқонларнинг бегуноҳ эканини тушуниб туришган. Бўлмаса, Шоди Мўминов олти йил муддатга озодликдан маҳрум қилинганидан сўнг, ўша ернинг ўзида қамоққа олиниши керак эди. Ҳар қалай Гдлян ва Ивановнинг шериклари – Тошкентга келиб жойлашган десантчилар Москванинг номидан “Шунақа қиласан, “шунча срок берасан”, деб туришгандан кейин судьяларда ҳам қатъиятсизлик бўлган.\nБу кулгили воқеанинг давомини айтсам, суд тугагандан сўнг ҳукмни Шоди Мўминовнинг қўлига бериб: “Раис бобо, қамоққа ўзингиз бора қолинг”, дейишган. Соддалик ҳам шунчалик бўлар-да. Қаршидаги қамоқхонага қўлида ҳукм билан ўзи борган. “Мана менинг ҳукмим – қамоққа олинишим керак. Ўзим келдим”, деган. Шоди Мўминов билан бирга бир жойда муддатни ўтадик.\n20-30-йилларда беш-олти қоп буғдойи, икки-учта сигири, битта оти бўлган одамни қулоқ қилиб юбораверишган. Шунинг учун Сибирда, Украинада ҳозиргача ҳам яшаб келаётган аждодларимизнинг авлодлари бор экан…\nБеихтиёр, ўз аждодларим эсга тушади. Шўро замонида оилавий сулоламизнинг уч авлоди қатағон жабрини чекди. Биринчиси, менинг бобом — Бобоёр амин. Туғилган йилиниям билмаймиз. Қачон вафот этганини ҳам. Тўғрироғи, қаерда, қачон отилгани ҳам номаълум. У киши амин бўлган эканлар. Биз буни элнинг оғзидан эшитганмиз. Отамдан сўнг туғилган Сами амаким ҳам вафот этиб кетди. Бир пайтлар бизнинг жойларимиз Бухоро амирлигига қараган. Ўша вақтда ўн битта қишлоқнинг бошлиғини “амин” дейишган. Амирликнинг ер солиғи ва бошқа тўловлари шу амин орқали ундирилган. Бобоёр бобомиз 17-18 ёшида отасининг ёнида ер ҳайдаб юрган. Орада уч-тўртта амин ишни эпламаганидан сўнг амирлик ва бекликдан келишиб, “Аминликка кимни қўямиз, иш юрмаяпти”, деганда қишлоқ оқсоқоллари йиғилишиб, “Ёш бўлсаям шу Бобоёрни аминликка қўйинглар, биз шунга бўйсунамиз”, дейишади. Шундай қилиб, у киши 18-19 ёшларида аминликка кўтарилган. Бу 1917-1918 йилларга тўғри келади. Петроградда давлат тўнтариши бўлиб, қизиллар ҳукумат бошига чиққанидан сўнг ҳам – ҳатто ўтган аср 30-33-йилларигача ер эгалари, мулкдорлар бўлган, коллективлаштириш кейин бошланган. 1927-1928 йилларгача бобомиз Шаҳрисабзда бообрў аминлар даражасига етишган. “Қизиллар эрта бир кун кетади-да”, деб аминлигини қилиб юраверган. Мен, бобомни кўриб қолган одамлардан кўп эшитганман: у киши қарасаки, қизиллар кетмаяпти. Сал қарши чиққанни йўқ қилиб юбораяпти. Майли, ҳеч бўлмаса, бола-чақанинг бошига ўзимизни сақлаб қолайлик, деб ер-сувини берган. Ўзига тегишли мол-мулк, отларигача топширган. Жуда ориятли, жисмонан бақувват, полвон одам бўлган эканлар. Кураш, кўпкарини гуллатган. Ўзига хос ўжарлиги ҳам бўлган. Ер-сувини топширганидан кейин ҳам тинч қўйишмайди. Очлик, қийинчилик даври. Тинимсиз таҳдиду тазйиқдан кейин, ер-сувини, мол-мулкини топшириб ҳам қутула олмаган одамлар қизилларга қарши қўлига қурол олишга мажбур бўлишган. Эшитган гапларимизга қараганда, 30-йиллардаям бобомиз уйига гоҳ келиб, гоҳ келмай, тоғу тошларда ўзича қизиллар ҳукуматини тан олмай юрган. Яқин-яқинларгача ҳам “ўшанда бобонг тоғу тошларда қочиб юрган”, деб кўп гапиришарди. Сўнг бобомни ушлаб қамашган. Баъзи миш-мишлар бўйича отиб юборишган. Тожикистонда Данғара сув омборида ишлатиб-ишлатиб, ўша ерда ўлдириб юборишган, деган гапларни ҳам эшитганмиз.\nҚишлоғимизда бир темирчи уста бўларди – Шодмоновнинг отаси, яқинда 106 ёшга кириб вафот этди. Ниҳоятда соғлом, бақувват одам эди. Шу киши билан кўп суҳбат қилганман, “Бобом – босмачи бўлганми?”, деб сўраганман. “Э, қанақасига босмачи! Ер-суви бор, озроқ бадавлат эди, холос. Ўшандаям, одамларга уруғлик берарди. Камбағал, бева-бечоралар бошини силарди. Кимни уйлантирган, кимни ишлатган. Ўзиям тинмай ишларди. Ҳеч қанақа босмачи эмасди!” деб жавоб қилганди саволимга. Энди тушунсак, бизга “босмачи” дейишган одамлар – миллий озодлик курашчилари экан. Бироқ “бобонг – босмачи” деган гапнинг тавқи лаънати жуда ёшлигидан отам билан амакиларим бошига тушган. “Бойнинг боласисан”, деб мактабдан ҳайдашаркан уларни. Раҳматли отам билан амаким кўп эслашарди: “Мактабга ҳам қўйишмасди. Бизларнинг кунимиз машоқ териб ўтарди. Буғдойни хомлигича чайнардик”.\nОтам 18 ёшида урушга кўнгилли бўлиб кетган. 1944 йили контузия аҳволда урушдан қайтган. Урушдан ярадор аҳволда қайтиб келган шу одамни “ҳарбий билетинг қалбаки”, деб қамашган. Қаршидаги қамоқдан чиқиб келгач, отам раҳматли Тожикистонга қочган. 50-йилларга келиб, бу ёқдан: “Англашилмовчилик бўлган”, деб хат боргандан кейин қишлоққа қайтган. Шундай ноҳақликлар азобини тортган отам 51 ёшида вафот этди. Элнинг бошида туриб, 18 йил хўжалик раҳбари бўлишга ҳам улгурди.\nЎзимнинг тақдирим ҳам худди бобом ва отамники сингари бўлди. Ўзи бу мустабид тузум, деярли ҳар йигирма йилда халқни қийратиб турарди. 1917-1920 йилларда Ленин шу сиёсатни олиб борди. Сталин ҳокимиятга келгач, узлуксиз қатағонлар бўлди. Айниқса, 1937-1940, 1950-йилларда ноҳақлик авж олган. 60-йилларда Хрушчевнинг “Американи қувиб ўтиб, ундан ўзиб кетамиз” деган сиёсати сабаб, “бир йилда уч йиллик гўшт планини бажариш” учун уйларидаги қўй-эчкилар давлат ҳисобига олиб қўйилишидан ташқари озмунча одам қамалганми?\n80-йилларга келиб, “ўзбек иши”, “пахта иши” ўйлаб топилди. Санасак, тўрт марта – ҳар йигирма йилда бир мартадан қатағон сиёсати амалга оширилган. Лекин бу жуда яширинча, ҳар жиҳатдан хаспўшланган сиёсат эди. Жудаям оддий одамларга балки тегишмагандир, лекин эл ичида обрўси бор, бошқаларга етакчилик қилиш қобилияти бўлган миллатнинг гуллари териб қатағон қилинган. Чунки мустабид тузумга нима деса “хўп” дея бўйнини эгиб турадиган қуллар керак эди. Одамларнинг маълумоти, қобилияти уларни қизиқтирмаган. Фақат мутъе, бўйни эгилган, қора ишни қиладиган авом керак бўлган. Шунинг ўзи қатағон эмас, геноцидга ҳам тўғри келмайдими?! Аниқ бир мақсадни кўзлаб, бир миллатнинг иккинчи миллат томонидан таҳқирланиши, бу – бориб турган геноцид эмасми!\nТарих бир нарсанинг баҳосини ҳалигача тўғри қўя олгани йўқ. Усмонхўжаевнинг ўрнига Рафиқ Нишонов қўйилди… Месхети турклари билан ўзбеклар ўртасида жанжал чиқариш қаердадир эмас, ДХҚ (КГБ) тайёрлаган, жуда чуқур ўйланган фитна эди. Қасддан шундай фитна чиқарилиб, Фарғона водийсию Тошкент вилоятида оломон кўтарилганда уни бостириш учун ташланган кучлар одамларни қўрқитиб қўйишни мақсад қилишган эди. Ҳеч иккиланмасдан айтиш мумкинки, бу секин портлайдиган мина эди. Раҳбарият шу фитнани бозорда бир килограмм қулупнай устида чиққан жанжал деб талқин қилди.\nҲа, тарих ҳамма нарсага ўз баҳосини бериб боряпти…\nМухбир изоҳи: шу ўринда собиқ маҳбуснинг сўнгги гапларига бироз эътироз билдириш зарурати бор. Тарих бўлиб ўтган ҳамма воқеаларга эртами-кеч ҳаққоний баҳосини беради. Бироқ бутун бир миллатнинг шаънига туҳмату бўҳтонлар ёғдирган, 70 минг кишининг ҳибсга олиниши, 600 минга яқин кишининг жиноий жавобгарликка тортилиши, улардан айримларининг отилиши, ўз жонига қасд қилиши, қамоқда орттирган азоб-уқубатлар боис ҳаётдан кўз юмишига сабаб бўлганлар, канчадан-қанча одамларни талаган, юлғичлик қилган, ноҳақ қамоқ жазосига тортганлар ҳали айшини суриб юрибди. Головачёвнинг мурдасини ўзи боққан ит еб қўйган бўлса-да, у сингари одамларни тўғри йўлдан оздирганлар қутқуси билан “оқни қора” деган Гдлян ва Ивановлар нариги дунёда эмас – шу дунёнинг ўзида қонуний жазосини олиши керак!\nШуҳрат Бобоёровнинг ҳикоясини тинглай туриб баногоҳ ўйлаб қоласиз: унинг ўзи ва отаси, бобоси бошига тушган кўргуликлар миллий озодлик учун курашнинг тўқсонинчи йиллар бошига қадар давом этган муайян бир даврини қамраб олади…\nУ қамоқдан чиқиб келганидан сўнг анча йиллар ўтиб Қашқадарёда Ислом Каримов билан учрашгани ҳақида айтиб ўтди. Ислом Абдуғаниевич сўнгги қатағон даврини эслаб, ўша азоб-уқубатлар боис “ажалидан беш кун аввал” вафот этганларни эслаб нутқ сўзлаганда, “уларнинг хотирасини унутмайлик, тарих учун битиб қўяйлик” деганда Юртбошига ўша йиллардаги мардлиги ва жасорати учун – ўзининг ва ўзи каби минг-минглаб айбсиз айбдор бўлиб қамалган ва сўнг “оқланганлар”нинг миннатдорлигини, дил изҳорларини билдиришга муваффақ бўлди. Ушбу суҳбат ҳам айни ўша кунларда диктофонга туширилган. Ўшанда у эндигина 58 ёшга кирганди. Бироқ “сўнгги қатағон” даврида олган мудҳиш азоблари юрагида ўз изини, маънавий жароҳатини қолдирган эди. У ана шу азоблар билан яшарди. Ҳар куни шу ҳақда ўйларди ва шу азобни қайтадан бошдан кечиргандек бўларди. Юртимиз озодликка чиққани учун қалбида шукронаси бисёр эди.\nОрадан икки йил ўтиб, у ўзининг олтмиш ёшини нишонламоқчи бўлди. Бутун вилоятдан, мамлакатнинг турли бурчакларидан дўстлари қутлагани келишди. Олтмиш йиллик таваллуд санаси чинакам тўйга айланиб кетганди. Ахир, не-не азоблардан сўнг бундай дориламон кунларга етганлар бор, етмаганлар бор. Севинчи чексиз эди. Бироқ… фожиа юз берди. Тўй охирига етмай азага айланди. Шўро замонининг шунча азоблари, маънавий қийноқлари, миллий ғурурни ерга урувчи таҳқирларига дош берган юраги бу қадар хурсандчиликни кўтара олмади. Унга шифокорлар ўзингизни ортиқча ҳаяжонлардан тийинг, юрагингизни асранг, деб маслаҳат беришганди. Бироқ юрак қурғур маслаҳатга қулоқ солмас, шифокорлар амри билан тепмас экан-да… Шуҳрат Бобоёровнинг олтмиш йиллик таваллуд айёмига келган биродарлари уни кўзда ёш, қалбларида катта изтироб билан тупроққа қўйишди.\nБу Беҳбудию Фитрат, Чўлпону Абдулла Қодирийлар бошлаб берган миллий озодлик учун – халқимиз эрки ва Ватанимиз мустақиллиги учун кураш тарихининг сўнгги сабоқлари бўлиб қолди.


Қайси “ЭРК”? « Ўзбекистон Халқ Ҳаракати\n16 February 2017 - 14:12\nЎзбекистонда uz домени билан “Эрк” сайти очилди\nБи-Би-Си радиосининг ўзбек хизмати ёзишича, Erk.uz сайти “юрагида ўти бор, миллатпарвар ва зиёлилар учун минбар вазифасини” ўтамоқчи. Сайт маъмурлари “Ҳақиқат минбари” рукни остида эркин фикрларга жой беражагини билдиришган.\n“Мамнуният билан шуни эълон қиламанки, анчадан бери ишга тушиши кутилаётган сайтимиз бугундан бошлаб ўз фаолиятини бошлади. Erk.uz cайтини ишга туширишда ёрдамини аямаган Раҳимжон Турдиев укамизга самимий миннатдорчилигимни билдираман”, – деб ёзди Умида Адизова Facebookдаги саҳифасига.\nЯнги очилган сайт ижодкорлари Ўзбекистонда ўзбек тилидаги кўпчилик янгилик сайтларида урф бўлган шоу бизнес ҳақида ёзмасликни айтмоқда.\nСайт асосчиларидан Умида Адизованинг Facebook даги саволларга жавобларидан маълум бўлишича, сайтда “Ҳақиқат минбари” номи остида алоҳида саҳифа ҳам очилади.\nСайт очилишига ёрдам берган Раҳимжон Турдиев эса, энди эркчилар деганда ушбу сайтни тушунинглар деган.\n“Эркчилар деганда энди бизни тушунаверинглар. Сайт кенг қамровли, бунда ҳамма яхши нарсаларга жой ажратилади. Муҳими эркин фикрлар бўлсин”, – дейди Раҳимжон Турдиев.\nТест режимида ишлаётгани айтилаётган сайтда 9 та рукнга бўлинган.\nҲозирча ундаги материаллар сони кам. Аммо берилган материаллардан сайтнинг кўпроқ панд-насиҳат йўналишида фаолият юритишини илғаш мумкин.\n“Тўйда вальсга тушгани уялмайсизми куёв бола”, “Уят бўлади, яхши қиз, уят!”, “Замонавий беҳаёлик” каби мақолалар сайт йўналишидан дарак беради.\n“Эрк” партияси ҳужжати\n“Эрк” партияси ва шу номдаги газета мустақилликка эришиш арафасида республика тарихида илк мухолиф партия номи остида Ўзбекистон тарихига кирган.\n1990 йилнинг апрел ойида ташкил топган “Эрк” партияси Ўзбекистоннинг мустақил бўлишида салмоқли ўрин тутган ва кейинчалик Ислом Каримовга президентлик сайловларида “Эрк” партияси лидери Муҳаммад Солиҳ рақиб сифатида иштирок этганди.\n“Эрк” Ўзбекистонда ҳукуматга фикрини дадил ва очиқ айта олган партия сифатида танилган.\nЎша вақти ҳукуматни энди тўлиғича қўлга олишга уринаётган Ислом Каримов мухолиф бўлмиш “Эрк” партияси билан айрим ҳолларда ҳисоблашишга мажбур бўларди.\nБироқ кейинчалик Ўзбекистонда яккаҳокимлик инстутини етарлича кучайтириб олган Ислом Каримов бошқа мухолифат институтлари қатори “Эрк”ни ҳам қаттиқроқ сиқувга ола бошлади.\nУнинг фаоллари қамоққа ташланди, лидери Муҳаммад Солиҳ ҳижрат қилишга мажбур бўлди.\n“Эрк” партияси ва унинг шу номдаги газетаси фаолиятига Ўзбекистонда деярли барҳам берилган бўлса ҳам, ҳукумат ушбу партия ва унинг лидеридан ҳамиша ҳадиксираб келгани айтилади.\nМуҳожиротдаги Муҳаммад Солиҳга бир неча марта суиқасд ҳаракатлари бўлган.\nЎзбекистон расмийлари “Эрк” партияси тугул, “эрк” сўзини ҳам камроқ ишлатишга ҳаракат қилгани айтилади.\nМухолифат сиқиб чиқарилгандан сўнг бу вақтгача мамлакат ичида “эрк” номи остида бирорта нашр ёки интернет сайти очилмаган эди.\nЎзбекистонда тақиқланган “Эрк” газетасининг муҳаррири Муҳаммад Бекжон эса ҳамон қамоқда.


20:25 / 25.03.2016\n«Барселона» жамоаси ёзда «Арсенал»нинг германиялик яримҳимоячиси Месут Ўзилни қўшиб олиши мумкин.\nAs нашри маълумотига кўра, немис футболчиси Испания чемпионатига қайтишни истамоқда. Хабарда унинг собиқ жамоаси «Реал»нинг ашаддий рақиби бўлмиш «Реал»га ўтиши қийин бўлиши истисно этилмаган. Футболчи 2013 йилда мадридликлар сафидан «Арсенал»га ўтганида шартномада баъзи бандлар киритилгани бунга сабаб бўлиши мумкин.\nХусусан, агар футболчини бошқа бир испан жамоаси ўз сафига қўшиб олмоқчи бўлса, «Реал»да бу таклифни тўхтатиб, Ўзилни ўз сафига қайтариб олиш учун 48 соат бўлади.\nБундан ташқари, агар футболчининг трансфери 50 миллион евродан ортиқни ташкил этса, мадридликлар бу маблағнинг 33 фоизига эгалик қилишлари мумкин.\n«Барселона» «Реал»нинг янги футболчиларни трансфер қилиши бўйича қўлланган тақиқдан фойдаланиб, юқорида келтирилган шартларнинг биринчисидан қочишни мақсад қилган.\nИккинчи шартдан қочиш учун эса каталонияликлар Ўзилни ўзининг 3 футболчисига алмаштиришни режалаштирган. Қайд этилишича, Ўзил учун «Барселона» лондонликлар жамоасига Арда Туран, Мунир Эл-Ҳаддадий ва Сандро Рамиресни беришни режалаштирган.\n«Арсенал» раҳбарияти шартномаси 2018 йилда якунига етадиган Ўзил билан келишувни чўзиш борасида музокаралар олиб бормоқда.


Газнинг янги нархи таъминотчи - истеъмолчи можаросини кучайтиради\n15 майдан бошлаб Ўзбекистонда аҳолига сотиладиган табиий газ нархи қимматлаяжаги тўғрисидаги хабарни “Ўзбекнефтгаз” Миллий холдинг компанияси расмий сайти 4 май куни эълон қилди. "Ўзбекэнерго” Давлат ҳиссадорлик компанияси эса 15 майдан бошлаб электр энергияси ҳам қимматлашини билдирди.\n“Ўзбекнефтгаз” Миллий холдинг компанияси эълон қилган нархлар қуйидагича:\nгаз ҳисоблагичи мавжуд хонадон эгалари табиий газнинг 1 куб метри учун 194 сўм 70 тийин;\nгаз ҳисоблагичи йўқ хонадон эгалари табиий газнинг 1 куб метри учун 336 сўм 70 тийин тўлайди.\nКомпания газдан фойдаланувчиларнинг бошқа категориялари учун ҳам нархларни келтирган. Ҳисоб-китобларга қараганда, газ 15 майдан бошлаб тақрибан 7,5 фоизга қимматлайди.\n“Ўзбекэнерго” Давлат ҳиссадорлик компанияси эълон қилган нархлар қуйидагича:\nаҳоли электр қувватининг 1 кВт соати учун 155 сўм тўлайди.\nКомпания электр энергиясидан фойдаланувчиларнинг бошқа категориялари учун ҳам нархларни келтирган. Ҳисоб-китобларга қараганда, электр энергияси 15 майдан бошлаб тақрибан 7,5 фоизга қимматлайди.\n100 куб газ + 100 кВт электр қуввати = ?\nЎзбекистонлик газнинг 100 куб метри учун долларнинг реал курси (1 АҚШ$ = тақрибан 4000 сўм) бўйича 5 доллар ҳақ тўлайди, агар газ ҳисоблагичи бўлса. Ҳисоблагичи бўлмаса, қарийб 1 ярим баравар кўп тўлайди.\nҲисоблагичи борлар билан ҳисоблагичи йўқлар тўлайдиган пулнинг ўртачасини тақрибан 8 доллар, деб олиш мумкин.\nЎзбекистонлик электр қувватининг 100 кВти учун 15555 сўм тўлайди. Бу тақрибан 4 долларга тенг ақчадир.\nДемак, ўзбекистонлик 100 куб метр газ ва 100 Квт соат электр қувватига тақрибан 12 доллар ҳақ тўлайди.\nҲар хонадоннинг эҳтиёжи ҳар хил. Кимдир бир ойда 100 кВт ёқса, бошқа бировга 500 кВт ҳам етмаслиги мумкин.\nТошкентлик таҳлилчи Комрон Алиевнинг фикрича, газ ва электр энергияси нархлари аҳолининг кам таъминланган қатлами учун анча қимматдир.\n- Газ, электр нархлари, коммунал хизматлар нархлари ҳар йили кўтарилади. Бу ҳолат, айниқса, пенсионерлар бюджетига оғир юк бўлиб тушмоқда. Масалан, менинг пенсиям катта пенсия ҳисобланади – 600 минг сўм. Лекин иссиқ сувнинг ўзига бир ойда 130 минг тўлайман. Бу ҳам ошаяпти, демак, энди тақрибан 150 минг тўлайман. Бундан ташқари бошқа коммунал чиқимлар, жумладан электр пули, газ пули бор, дейди Комрон Алиев.\nТаъминотчи билан истеъмолчи можаролари\nГаз ва электр энергияси сотувчи корхоналар билан истеъмолчилар ўртасидаги можаролар Ўзбекистонда одатий ҳолга айланиб қолганига далил бўлувчи хабарлар Озодлик архивида беҳисобдир.\nМана бугун ёзиб олинган яна бир шикоят. Шу кунда Россияда ишлаб юрган андижонлик йигит ҳикоя қилади:\nАндижонлик йигитнинг айтганлари:\nАндижонлик йигит айтганга ўхшаш ҳолатларни шарҳлар экан, Комрон Алиев мана бу фикрни билдирди:\n- Таъминотчи билан истеъмолчи ўртасидаги можароларни ҳал қилиш механизми, умуман, бундай можароларнинг олдини олиш механизми ҳанузгача йўлга қўйилгани йўқ. Чунки бу соҳадаги коррупция ниҳоятда баланд даражада қолмоқда, деди Комрон Алиев.\nҚимматлаётган газу электргина эмас\n15 майдан бошлаб Ўзбекистонда нафақат газ ва электр энергияси нархлари оширилмоқда.\n15 майидан бошлаб Тошкент аҳолиси учун, шунингдек, ташкилотлар учун, марказий иситиш ҳамда иссиқ сув таъминоти тарифи ҳам 10 фоизга ошади ва бу ҳақда аввалроқ хабар қилган эдик.\nШу хабар баҳона Озодлик Ўзбекистонда ҳар йили икки марта - баҳорда ва кузда нарх оширилишини тўхтатиб қолувчи омиллар мавжудми, деган савол жавобини излаб кўрган эди.


EИ Туркиядаги суриялик қочқинларга 3 миллиард евро ёрдам ажратади\nДональд Туск ва Аҳмад Довутўғли\nТуркия ва Европа Иттифоқи қочқинлар оқимини тўхтатиш масаласида келишиб олди. Келишув шартларига кўра, Туркияга Европа Иттифоқи суриялик қочқинларга ёрдам кўрсатиш учун 3 миллиард евро ажратиб беради. Бунинг эвазига Туркия ўз чегараларини қўриқлашни кучайтириб, қочқинларнинг Европага ўтишининг олдини олади.\n“Бизнинг келишув умумий чегараларимизда ўз вақтида тартиб ўрнатилишига омил бўлади. Биз Туркиядаги суриялик қочқинларга уч миллиард евролик молиявий ёрдам кўрсатамиз”, деди Европа Кенгаши президенти Дональд Туск Брюсселда Туркия бош вазири Аҳмад Довутўғли билан учрашганидан сўнг.\nТуск, шунингдек, учрашувда Туркиянинг Европа Иттифоқига қўшилиши масаласидаги олға силжишлар мавзусида ҳам сўз бўлганини таъкидлади. Довутўғли тўрт соатлик учрашув пайтида Туркия ва Европа Иттифоқи ўртасида ўзаро келишмовчиликлар бўлмаганини айтди.\nБугунги кунда Туркия ҳудудида 2 миллион 200 минг нафар суриялик қочқин яшамоқда.


Машҳур француз бренди Ўзбекистонда қурилиш моллари савдо тармоғини очмоқчи\nLeroy Merlin Ўзбекистонда ўз филиалини очишни истамоқда.\n2019 йилда қишлоқларда қурилиш ва ободонлаштириш ишларини амалга ошириш учун салкам 5 трлн сўм сарфланади\n2019 йилда 478 та қишлоқда қурилиш ва ободонлаштириш ишлари амалга оширилади.\nЎзбекистон Республикаси Капитал бозорини ривожлантириш агентлиги қандай танлов эълон қилди?\nКапитал бозори ривожланиши йўлида амалга оширилаётган ислоҳотларга ўз ҳиссасини қўшганларда iPhone XS смартфонини ютиб олиш имконияти бор.\nПрезидент Сирдарё вилояти иқтисодиёти учун муҳим ва истиқболли лойиҳалар билан танишди\nЎзбекистон Республикаси Президенти Шавкат Мирзиёев 19 февраль куни Сирдарё туманидаги “Сирдарё универсал ойна” масъулияти чекланган жамияти фаолияти билан танишди.\nЎзбекистон январь ойида қанча мева-сабзавот маҳсулотлари экспорт қилди?\nМамлакатимиздан 2019 йилнинг январь ойида жами 74,9 минг тоннадан зиёд мева-сабзавот маҳсулотлари 36,0 млн. АҚШ долларига экспорт қилинди. Ўсиш суръати - 21 фоиз.\nИнвестициялар ва ташқи савдо вазирлигида Даниянинг Aller Aqua GmbH компанияси президенти Ганс Эрик Байлинг билан учрашув бўлиб ўтди.\nCotton Campaign Ўзбек пахтасига “бойкот”ни бекор қилиши мумкин\n4 февраль куни Бош вазир ўринбосари Танзила Норбоева бошчилигида Вашингтонга ишчи ташрифи билан борган делегация Ўзбекистон тўқимачилик маҳсулотларига қарши “бойкот” ташаббусчиси Cotton Campaign халқаро коалициянинг йиғилишида иштирок этди.\n14 февралга ўтар кечаси Тошкентда ўтказилган тадбирлар давомида фоҳишалик билан шуғулланишда гумон қилинган 34 нафар аёл ушланди.\nЎзбекистон евробондларининг бозори чаққон келди\nСайёҳлар учун тезкор ёрдам лойиҳаси ишлаб чиқилди\nЮртимизда хориждан ташриф буюрадиган сайёҳлар учун яна бир қулайлик яратилди. Яъни уларга тезкор ёрдам кўрсатиш бўйича лойиҳа ҳаётга татбиқ этилмоқда. Натижада кутилмаган вазиятга тушиб қолган меҳмонлар куннинг исталган пайтида турли хизматлардан фойдаланишлари мумкин. Бунинг “Gross Insurance” суғурта компанияси томонидан ишлаб...\nShowing 1-20 of 1,084 items.


Абдулла Қодирий. Ҳуқуқ (1923) | www.ziyouz.uz\nБош саҳифа МатбуотЖадид матбуотиАбдулла Қодирий. Ҳуқуқ (1923)\nАзбаройи Худо айтингиз-чи, ҳуқуқ деган нарса ўзи нима?\nҲуқуқ нимадан иборат? Гуваламики, уни биз майдалаб ҳожатимизга яратайлик?! Нима ахир? Бунинг жавобини — «ҳуқуқ» деган дарди бедавони бўйнига осиб олғанлардан сўраймиз.\nШўролар ҳукумати ҳар бир чоти айри, боши юмалоққа, ҳар бир ҳайвони нотиқу ва ғайри нотиққа ва ҳар бир инсу жину деву парига том-том боло-боло бом ҳуқуқ берди, деб гапуришадирлар! Бу тўғрими баковул.\n— Ясовуллар, қозию қуззотлар бу гапка, бу ишларга тушунадирларми?\nГап бундай: ўзингизнинг Халча опангиз; аллақаердан ҳуқуқ текширадирған бўлуб, эрга берилаётқан бир қизнинг уйига борибдир. Хайр, яхши — текширсин.\nНега энди 13 ёшлиқ Ойнисани оёғидан, қулоғидан чўзиб, елмай, югурмай 18 ёшатуб қўядир?\nТағин бир иш: масалан, ўзингизнинг Зайнаб опангиз: эридан, қўйинг-чи, уйидаги ҳар бир ясси-япасқи қинғир-қийшиқ, аживатараладан ейдур калтакни; шилқ-шилқ; ўзи оч, боласи оч; нон деганда ғириллайдир кесак… Бечора опангиз ундан-бундан сўраб-сўроғлаб борадир катта вивескалик бир ҳуқуқ олиб берадурғанга. Ииғлайдир, сиқтайдир, арзи бандалик қиладир; аммо қўл қуруқ, ёлғиз бош!\nЧақириладир эри, ёнидауч-тўртта гумангга, илтимосчи, азайимхон, тутатқи, иҳи-пихи, гап бийрон, ғарч-ғурч, улли-булли, ўлумдан хабаримиз бор бундан йўқ!\nМурофаа: икки коски , яна бир гуржи. Қанақа гуржи дейсиз? Ҳа, тушунадурған мухторият, фалон писмадону гўёки бу мажлиска ўзи шундай қиртиш қидирибгина келган, тавба!\n— Зайнаб опа, оғзинг қайси?\nБечора қулоғини кўрсатади.\nЁнида жаллод ва бошқа қасамхўрлар; Ғўдайиш, пичинг! Бечора дир-дир қалтираған, қози маҳсимнинг ҳам гаплари айлантирмалик:\n— Ким яхши?\n— Эрим, почча!\n— Ким ёмон?\n— Ҳуқуқ, почча!\nҲуқуқ—гап билмаган, иш билмаган Зайнаб опаларники эмас, шайтон устози бўлған Ҳожи Абдидарники, шайтон мардикори бўлған Салоҳиддин муфаттинзодаларники! Шоир Хоқоний, дегандек: Ҳолати манҳусада қолған «ул» эмас, тўртта наҳснинг орасида боши айланган ану бечора!\nГап кўп, кўмир оз; кези келди, бир ёздиқ!\nҲақиқат эълони: Жулқунбой\n«Туркистон» — 1923 йил, 24 декабр, 213-сон\n Том-том боло-боло бом – мукаммал.\n Мурофаа – суд мажлиси.\n← Аввалги Аввалги Абдулла Қодирий. Қурбон байрами (1923)\nКейинги → Кейинги: Абдулла Қодирий. Чиқиб бозор аро пошшойи танга кириб ўлтурди кеткан жон-танга (1924)


Германия аҳолиси саросимада. Ҳукумат ваҳима қилмасликка чақирмоқда - Халқ сўзи\n02:31 21 Октябр 2020 Дунё\nГерманияда пандемиянинг иккинчи тўлқини туфайли аҳоли орасида саросима пайдо бўлган. Хусусан, йирик супермаркетлар тармоқлари маълум маҳсулотларга талаб ошганини ҳақида маълум қилган. Шу боис расмийлар истеъмолчиларни одатдагидан кўп харидни амалга оширмасликка чақирмоқда, дейилади "Deutschlandfunk" радиоси хабарида.\n«Ваҳима қилиш учун ҳеч қандай сабаб йўқ. Таъминот занжирлари меъёрида ишлайди. Ким захира йиғишга ҳаракат қилса бу мантиқсизлик ва бирдамлик белгиси эмас. Бунинг оқибатида охир-оқибат кўп нарса увол бўлади», дейди қишлоқ хўжалиги вазири Юлия Клекнер.\n«Давлат ва бизнес аҳолининг узлуксиз таъминотини қандай ташкил қилишни билади», дейди у.\nШу билан бирга, янги ҳолатларни кўпайиши ҳукуматни чеклов чораларини кучайтиришга мажбур қилмоқда. Масалан, Бавариянинг Берхтесгаден туманида 20 октябрдан бошлаб уйдан чиқишга фақат жиддий сабаблар бўлса рухсат берилади. Баварияда эса 14 кунлик карантин эълон қилинди. Бу ноқулай эпидемиологик вазият билан изоҳланмоқда.\nСўнгги маълумотларга кўра, Германияда 6-19 октябрь кунларида 72 395 янги ҳолат қайд этилган ва мамлакатда жами касалланганлар сони 377 068 нафарга етган. 9 842 киши ушбу инфекция асоратлари туфайли ҳаётдан кўз юмган.


ҚАЛАМПИР ҲАҚИДА ҚИЗИҚАРЛИ ФАКТЛАР (ХОҲ ИШОНИНГ, ХОҲ ИШОНМАНГ…) - 13 Марта 2020 - Блог - WWW.SHERLAR.ORG - SMS SHERLAR, SEVGI SHERLARI, YANGI\nГлавная » 2020 » Март » 13 » ҚАЛАМПИР ҲАҚИДА ҚИЗИҚАРЛИ ФАКТЛАР (ХОҲ ИШОНИНГ, ХОҲ ИШОНМАНГ…)\n2. Қалампир ҳайвонларни қўрқитади ва аччиқ таъсир қилмайдиган қушларни ўзига ром этади. Қалампирнинг уруғи қуш организми орқали ўтиб ҳам майдаланмайди.\n3. Қалампирни биринчи бўлиб қадимий ацтеклар ва майя қабилалари уй шароитида етиштира бошлашган. Аччиқ қалампирни туз ўрнида, ширинини сабзавот ўрнида ишлатишган.\n4. Баъзи маълумотларда айтилишича, қачонлардир ҳинду қабилалари қалампир сабаб бўлиб душман устидан ғалаба қозонган экан. Улар аччиқ қалампирни ёна бошлаган кўмир устига ташлашган. Шунда тутун чидаб бўлмас даражада аччиқлашиб, европалик босқинчиларнинг кўзини кўр қилган.\n5. Дунёдаги энг аччиқ қалампир сифатида «Чили» қалампири тилга олинади. Ацтеклар тилидан таржима қилинганда, у «қизил» маъносини беради.\n6. Қизил қалампир таркибида А, С ва В витаминлари, магний, калий ва темир моддалари мавжуд. Ҳали пишмаган яшил қалампирда эса бу модда ва витаминлар жуда кам бўлади.\n7. Айрим қалампир турлари шу қадар ёқимсиз аччиқликка эгаки, уларга қўл тегса жароҳат етади. Ёки терини куйдиради. Шунинг учун бундай қалампирлар билан иш олиб борганда қўлқоп кийиб олган маъқул.\n8. Оғиз қалампир туфайли чидаб бўлмас даражада ачиган пайт сув эмас, сут ичиш керак. Сув қалампир аччиғини баттар кучайтиради. Йогурт ва лимон ҳам аччиқни кеса олади.\n9. Овқат ҳаддан зиёд аччиқ бўлмаслиги учун қалампирнинг уруғини ва ичидаги бир қават терисини олиб ташлаш лозим.\n10. Канарейкаларнинг айрим турларига кайен қалампирини едиришади. Шунда уларнинг пати қизил тусга кираркан.\n11. Қалампирдан алоҳида дамлама ҳам тайёрлашади. У иштаҳани очиш ва овқатни яхши ҳазм қилиш учун ичилади.\n12. Қизил аччиқ қалампир саратон хасталигига қарши курашда ҳам муҳим аҳамият касб этаркан.\n13. Атиргулранг қалампирни кўп еб бўлмайди. Унинг таркибида заҳар бўлади.\n14. Қалампир ҳам наркотиклар, кофе каби одамни ўзига ўргатиб олиш қудратига эга.\n15. Илгари аччиқ қалампир ошқозон яраси, гастритни келтириб чиқаради деб ўйлашган. Бироқ олимлар ўз тадқиқотлари натижасида бу фикрлар нотўғрилигини исботлашди. Аччиқ қалампир аксинча организмдаги хавфли бактерияларни ўлдираркан.\nКатегория: Fikr va Mulohaza qiling | Просмотров: 19 | Добавил: sherlarorg | Теги: #Yangiliklar, #habarlar, #Yangilik, #новости, #uznews, #ahborot, #newsuz, #news, #xabarlar | Рейтинг: 0.0/0


Россиянинг тақиқлари ЖСТга аъзоликни тезлаштириш кераклигини эслатади – Бекмуродов | Qalampir.uz\nЖамият\t10 Декабрь 2020 18:40 7983\nХабарингиз бор, шу кунларда “Россельхознадзор” томонидан Ўзбекистонда етиштириладиган бир қанча қишлоқ хўжалиги маҳсулотларини Россия ҳудудига олиб кириш бўйича кетма-кет тақиқлар ўрнатилмоқда. Хўш, бу Ўзбекистоннинг иқтисодиётига, экспорт ҳажмига қандай таъсир ўтказади? Бу ҳақда “Юксалиш” умуммиллий ҳаракати раиси – Олий Мажлис Қонунчилик палатаси депутати Бобур Бекмуродов ўз фикрларини билдириб ўтди.\nУнга кўра, ҳар хил важлар билан Ўзбекистонда етиштирилган қишлоқ хўжалиги маҳсулотларининг импортига тақиқ қўйилиши мамлакат экспорт ҳажмига жиддий таъсир ўтказмайди.\n“Россельхознадзор” томонидан вирус аниқланганлиги важи билан Фарғона, Навоий ва Қашқадарё вилоятларида етиштирилган қишлоқ хўжалиги маҳсулотларига импорт тақиқининг қўйилиши республика экспорт ҳажмларига жиддий таъсир ўтказмайди”, деб ёзади Бекмуродов.\n“Юксалиш” раисига кўра, кун тартибида турган ушбу масала Ўзбекистоннинг йиллар давомида ортга суриб келинаётган, аммо иқтисодий имкониятларини шубҳасиз ошириши мумкин бўлган қатъий қадами – Жаҳон савдо ташкилотига аъзо бўлишини теклаштириш кераклигини англатади.\n“Аммо, бугун дунёдаги геосиёсий ва геоиқтисодий жараёнлар ўзгарувчан характерга эга. Бундай ҳаракатлар ташқи бозорларимизни диверсификациялашга жиддий эътибор қаратиш ва Жаҳон савдо ташкилотига аъзоликни тезлаштириш лозимлигини яна бир бор эслатмоқда”, деб ёзади депутат.\nМаълумот ўрнида, Ўзбекистон Олий Мажлиси Қонунчилик палатаси ва Сенати Ўзбекистоннинг Россия бошчилигидаги ЕОИИга кузатувчи сифатида аъзо бўлишини маъқуллаган. Россия Саноат ва савдо вазирлиги департамент директори Михаил Анисимов Ўзбекистон декабрь ойида Евроосиё иқтисодий иттифоқида (ЕОИИ) кузатувчи-давлат мақомини олишини маълум қилган.\nЭслатиб ўтамиз, аввалига жорий йилнинг 26 ноябрь куни Россия Фарғона вилоятида етиштирилган помидор ва қалампир маҳсулотларини мамлакат ҳудудига киритишни тақиқлади. Шундан сўнг, маҳсулотларда вирус аниқланди, деган важ билан “Россельхознадзор” Қашқадарёда етиштирилган икки турдаги маҳсулот – помидор ва қалампирнинг Россия ҳудудига олиб кирилишига тақиқ ўрнатди. Шунингдек, Россия Ўзбекистондан келган қуритилган ўрик партиясида хапра қўнғизи аниқлангани сабабли, Фарғона вилоятидан барча турдаги ўсимлик маҳсулотларини олиб киришни тақиқлаган. 4 декабрь куни Навоий вилоятидан келтириладиган помидорларнинг импортига ҳам тақиқ ўрнатилган.\nЖСТ ЕОИИ Бекмуродов\n08 Май 14:47 46314\n08 Май 20:36 38426\n08 Май 22:09 34899\n09 Май 17:50 25415\n09 Май 18:35 19256


Фирибгар ҳамшира ушланди\n17:06 / 25.09.2017\nИбодат Расулова (исм-фамилиялар ўзгартирилган) ҳамшира бўлиб ишлаб юрган кезлари бир неча кишиларнинг дардига дармон бўлган бўлса, бордир. Бироқ бу аёл туман шифохонасида ишлаган 30 йиллик фаолияти давомида бир неча бор қинғирликлар содир этиб, тегишли жавобгарликка тортилган экан, деб ёзади “Ҳуқуқ” газетаси.\nИ.Расулованинг нафақага чиқиб ҳам “ақли кирмади”. У Косонсой шаҳрида яшовчи учинчи гуруҳ ногирони С.Жамбиловни алдаб, ишончига киради. Унга Наманган вилояти Тиббий меҳнат экспертизаси комиссиясининг мансабдор шахслари билан гаплашиб, иккинчи гуруҳ ногиронлигига ўтказиб беришга ваъда бериб, эвазига 200 АҚШ доллари сўрайди.\nАммо, аёл ниятига етолмади. Косонсой шаҳри марказидаги “Дунё” дўкони ёнида С.Жамбиловдан 100 АҚШ доллари ҳамда 600 минг сўм пулни фирибгарлик йўли билан олаётган пайтда ҳуқуқни муҳофаза қилувчи орган ходимлари томонидан ушланди.\nСуд ҳукми билан И.Расулова тегишли жазога тортилди.\n17:22 / 19.02.2018\nКосонсой туманига ҳоким тайинланди\n10:54 / 17.02.2018\nКосонсой туманида 36 киши овқатдан заҳарланди\n18:11 / 05.02.2018


Билдиришномалар ва эълонлар бўлимида!\n17:34 27 Апреля 2020\nНаманган шаҳридаги “AUTO COMPLEX NAMANGAN” масъулияти чекланган жамияти (СТИР: 307299381) Устав фондининг миқдори 1 000 000 000 сўмдан 990 000 000 сўмга камайтирилиб, 10 000 000 сўм этиб белгиланганлиги билдирилади.\nНаманган шаҳридаги "CEMMEX TRADING" масъулияти чекланган жамияти (СТИР: 307011455) Устав фондининг миқдори 984 000 000 сўмдан 157 000 000 сўмга камайтирилиб, 827 000 000 сўм этиб белгиланганлиги билдирилади.\nНаманган шаҳридаги "START ACTIVES" масъулияти чекланган жамияти (СТИР: 306869417) Устав фондининг миқдори 685 610 634 сўмдан 102 000 000 сўмга камайтирилиб, 583 610 634 сўм этиб белгиланганлиги билдирилади.\nНаманган шаҳридаги "CEMMEX TRADING" масъулияти чекланган жамияти (СТИР: 307011455) Устав фондининг миқдори 984 000 000 сўмдан 102 000 000 сўмга камайтирилиб, 882 000 000 сўм этиб белгиланганлиги билдирилади.\nТошкент шаҳридаги “SADOSH TEXTILE SERVICE” масъулияти чекланган жамияти (СТИР: 303375433) Поп туманидаги “SADOSH TEXTIL TF” масъулияти чекланган жамиятига (СТИР: 306838992) қўшиб олинаётганлиги билдирилади.\nБилдиришлар ва эълонлар бўлимида!\nБилдиргилар ва эълонлар бўлимида


туш таъбири У - Tush tabiri mukamal sayt\nтуш таъбири У\nAuthor TushTabiri2 Reading 5 min Views 803 Published by 23.04.2018\nУкол қилиш — тушда укол қилиш хасталик, ўт кетиш, янги ишхонага ишора. Фарзандли бўлишни ҳам билдиради. Бемор киши ўзига укол қилаётганларини кўриш тез кунларда соғайиб кетишидан далолат.\nУлоқ — тушда кўрилган улоқ фарзанд деб таъбир қилинади.\nУлоқчаси борлигини кўрган киши фарзандли бўлади. Гўштини ейиш учун улоқни сўйганини кўрган киши боласининг орқасидан бойиб кетади. Улоқ ёки қўзичоққа минганини кўрган киши болалар билан ўйнайди, хурсанд- чилик қилади.\nУлоқча — фарзанд, хурсандчилик, бахт, хуш- хабар, уйланиш, ризқ-насиба, ҳалол топилган давлатга ишора.\nТушда улоқча сотиб олгани ё ҳадя қилинга- нини кўриш ўғил фарзандли бўлишидан далолат. Тушда бировга улоқча ҳадя қилганини кўриш туш соҳиби ўша инсон билан қуда-анда бўли- шини билдиради.\nУмра — тушда Умрага борганини кўриш туш соҳибининг аҳволи яхшиланиши, ҳажга бориш насиб этиши, дуолари ижобат бўлиши, гуноҳлари магфират қилиниши,. кулфатлардан халос бўлиш, еаломатлиги яхшиланиши, ҳайрли сафар, ҳалол пул топиш, қарзларини тўлашига ишора.\nУн — осон топилган ҳалол ризқ, қисқа вақт ичида бойиб кетиш, савоб ишлар қилиш, янги ишга кириш, гўзал ахлоқ, оилавий бахт, узоқ умр кўришга ишора.\nТушда ун элаганини кўриш гуноҳларига тавба қилишини билдиради. Тариқ унини элаганини кўриш туш соҳиби оғир машаққатларга дуч келишига ишора. Арпа унини элаганини кўриш хасталанишидан далолат.\nМаккажўхори унини элаш узоқ умр кўришига ишора.\nУниверситет — тушда университетда юрганини кўриш муваффақият қозониш, ишхонада муам- моларнинг ечимини топиш, мансаб соҳиби бўлиш, ҳамма ҳурмат қиладиган одамга айланиш, ризқи кўпайиши, хушхабар, ночорликдан халос бўлиб яхши иш соҳибига айланишга ишора.\nУриш — тушда бирор кишини қамчи билан уриш у ҳақда ёмон сўз айтишга, қамчи еган кишидан қон оқса, зарар кўришга ишорадир. Тушда қамчи билан уриш мушкул масаланинг ойдинлашишидан дарак беради.\nТушда қилич билан уриш душмандан устун келишга ишорадир. Агар қилич кесса, урган кишининг сўзи, кесмаса, душманнинг сўзи ўтади.\nУруғ — туғилажак фарзанд, умидлари қисқа вақт ичида ушалиши, яшаш шароити яхшила ниши, бахтини учратиб уйланиш, ризқ-насибаси кўпайиши, сердаромад иш топишни билдиради.\nУруш — тушда уруш бўлаётганини кўриш хас- талик, оиладаги йўқчилик, бозорда арзончилик бўлиши, қасад, ёмон сўз, дилни оғритувчи гап, ҳаром мол топишга ишора.\nТушда урушдан қочганини кўриш туш соҳиби оиласига нисбатан совуқ муомалада эканини билдиради.\nТушда урушда зафар қозонганини кўриш омади кулишига ишора.\nБемор киши тушда урушдан омон қайтсанини кўриши қисқа вақт ичида соғая бошлашидан далолат.\nУрчуқ — урчуқ кўриш туш соҳибининг ҳаёт тарзи ўзгаришига ишора. Узоқдан келадиган хабар ё сафарга чиқишини ҳам билдиради. Эски урчиқ кўриш хасталик ёки йўқчиликка ишора.\nУстара — тили заҳар, бадфеъл, ахлоқсиз ким- сага ишора. Шунингдек, оилани нотинч қилувчи ғийбат гап, туҳмат, рашк, жанжал, ўғрилик, яқин дўстининг хиёнати, айрилиқ, нокас, меҳрсиз ўғил фарзандни билдиради.\nУстун — тушда устун кўриш, инсоннинг ёрдамчилари ва ҳизматида бўлганлардир. Кўрилган туш шуларга нисбат берилади.\nУстоз — ота-она, ибодатларини тўла-тўкис адо этмаганига огоҳлантириш, яхшилик, гўзал ахлоқ, хурсандчилик, фарзанднинг мактабга бориши, никоҳ, тўй-томоша, оилавий бахтга ишора.\nТушда устозини кўриш яхшиликка таъбир қилинади. Ишда омад кулиб боқиши, тўғри қарор қабул қилиш, қатъият ҳидоят сари йўл, шон-шуҳратга эришиш, юксак мартабага ишорадир.\nУф тортиш — тушда уф тортганини кўриш сурбетлашиш, гина-адоват, ҳомиладор бўлиш, сирлари ошкор бўлиши, кутган хабарнинг келиши, туҳматга учраши, ўзи истамаган ишни қилишига ишора.\nТушда таом пишираётиб уфлаганини кўриш туш соҳиби оила аъзолари билан келиша олмаётгани, тушунмовчилик юзага келганини билдиради.\nТушда шамни уфлаб ўчирганини кўриш оила- дан ўғил фарзандининг аҳволи оғирлашишини билдиради.\nОилали аёл оловга қараб уфлаганини кўриши қиз фарзандли бўлишини билдиради.\nУчқун — тушда учқун кўриш дилни оғритувчи сўз, нохуш ҳодиса, оғир хасталик, қонли жанжал, рашк, айрилиқ, одамлар ғийбатини билдиради.\nУчмоқ — тушда учиб юрганини кўриш қария учун ажали яқинлиги, ёш йигит учун омадга эришишни билдиради.\nШунингдек, қўрқув, гуноқларига тавба қилиши, ҳайрли сафар, ёлғиз қолишга , эр-хотин ажрашишига ишора.\nТушда турган еридан бошқа бир ерга учганини кўриш юксак мартабага эришишини билдиради. Қаноти бўлмаса ҳам учганини кўриш туш соҳиби машаққатли ишларга рўбарў бўлишидан далолат. Тушда уйидан учиб бошқа бегона уйга учиб борганини кўриши туш соҳибининг ўлими яқинлигидан далолат.\nБемор киши қанот чиқариб учганини кўриши аҳволи оғирлашиб дунёдан кўз юмушига ишора. .\nОилали аёл тушда қанот чиқариб уйидан учиб кетганини кўриши эри билан ажрашиб бошқа турмуш куришидан далолат.\nТушда осмонга қараб учиб яна ерга тушганини кўриши туш соҳи- бининг оғир хасталик билан оғриб ўлим дара- жасига бориши, сўнг саломатлиги яхшиланишига ишора.\nУят — тушда уялганини кўриш афсусланиш, ёмон аҳволга тушиш, катта пулга қарздор бўлиш, айёрлик билан давлат тўплаш, ваъдасини бажара олмаслик, ёмон одатларини тарк этишни билдиради.\n(Visited 8 700 times, 3 visits today)


Жиззах вилоят мусиқали драма театри М.Раҳматова хонадонига ташриф буюрди » Жиззах вилоят мусиқали драма театри расмий сайти\nЖиззах вилоят мусиқали драма театри » Янгиликлар » Жиззах вилоят мусиқали драма театри М.Раҳматова хонадонига ташриф буюрди\n9 май - “Хотира ва қадрлаш куни”муносабати билан “Аждодларни хотирлаш – муқаддас қадрият” ва “Эътибор ва ғамхўрлик – инсоний бурч” шиорлари остида Жиззах вилоят мусиқали драма театри томонидан хотирлаш ҳамда узоқйиллар меҳнат қилиб, бугунги кунда кексалик гаштини сураётган фахрийларҳолидан хабар олинди.\n82 ёшни қаршилаётган Мавжуда Раҳматова ҳам ана шундай фахрий санъаткорлардан. М.Раҳматова узоқ йиллар, 1955 йилдан 1995 йилга қадар, қарийиб 40 йил давомида меҳнат қилганлар. Ўзбекистон ўз мустақиллигини қўлга киритгандан кейин 1992 йилда театр бўйича дастлабки “Ўзбекистон Республикасида хизмат кўрсатган артист” унвони ҳам айнан М.Раҳматовага берилгани бежизга эмас!\nБайрам муносабати билан, театр ходимларининг ташрифидан фахрий санъаткор ўз қувончини яширолмади. Шукроналик ҳислари билан дуога қўл очиб, кексалар, айниқса, эл хизматига камарбаста бўлганлар қадрланаётган юртга кўз тегмасин, дея ўз миннатдорчиликларини билдирди.скачать dle 12.0\n9-май Хотира ва қадрлаш куни муносабати билан ташкил этилган саҳна кўриниши


Рус тили ойлиги – Сурхон тонги\nБош саҳифа / Таълим / Рус тили ойлиги\nНоябр 17, 2018\tТаълим Изоҳ қолдириш 1,058 Кўрилди\nФан ойликларининг ўтказиб борилиши таълим-тарбия жараёнининг уйғунлигини таъминлашда муҳим омил бўлмоқда. “Баркамол авлод” Термиз шаҳар болалар марказида рус тили фани ойлиги муносабати билан тадбир ўтказилди.\nМарказдаги рус тили тўгараги раҳбари Ҳ. Абдурашитова ва У. Давлатовларнинг ташаббуси билан ташкил этилган “Осенний бал” деб номланган кечада тўгарак аъзолари фаол иштирок этишди. Унда кузга бағишланган шеърлар ўқилиб, рус миллий рақслари ижро этилди. Ўқувчилар рус эртаклари асосида қизиқарли саҳна кўринишларини тақдим этишди.\nТадбир якунида кечанинг фаол иштирокчилари марказ маъмуриятининг фахрий ёрлиқ ва эсдалик совғалари билан тақдирланишди.\nОлдинги Ватан ҳимояси шарафли бурч\nКейинги Истиқболли ислоҳотлар


ZAMIN.UZ / Дунё / 23 Ноябр 2015 года434\nРоссия авиацияси 22 ноябрь, якшанба куни 141 ҳарбий парвоз уюштириб, Суриядаги террорчиларнинг 472 объектига авиазарба берди. Бу ҳақда Россия Мудофаа вазирлиги вакили Игорь Конашенков маълумотига асосланиб, «РБК» хабар бермоқда. Авиазарбалар мамлакатнинг Алеппо, Дамашқ, Идлиб, Латакия, Хама, Хомс, Ракка ва Дейр аз Зор вилоятларидаги жангарилар маррасига берилган. Ҳарбий вакилнинг сўзларига кўра, Россия авиажамоаси Суриянинг бошқа нуқталаридаги жангарилар марраси ҳақида етарли разведка маълумотларини ҳам қўлга киритган. Россия Мудофаа вазирлигининг маълум қилишича, ўтган ҳафта, 18 ноябрь куни Россия самолётлари ИШИД террорчиларига мансуб бўлган нефть ортилган автотцистернасини нишонга айлантирган эди. Манба: Daryo.uz


hidoyat.uz – “Мовароуннаҳр” нашриётининг сайти - СЎРАГАН ЭДИНГИЗ... (2013-8-Ж)\nСЎРАГАН ЭДИНГИЗ... (2013-8-Ж)\nМен касаллигим туфайли мустақил таҳорат қила олмайман. Шу сабабли менга эрим таҳорат қилдириб қўйса бўладими?\nЖавоб: Алҳамду лиллаҳ, вассолату вассаламу ала росулиллаҳ. Аммо баъд.\nБўлади. Аммо эрингиз бу ишга мажбур эмаслигини унутмаслигингиз керак. Фуқаҳоларимиз сўзларига кўра, аёл киши беморлиги сабабли ўзи таҳорат қила олмаса, эрининг зиммасига уни таҳорат қилдириб қўйиш тушмайди. Балки таяммум билан намозини ўқийверади (“Оламгирия”, “Қозихон”).\nСавол: Ота-бола сафарга чиқдик. Ёнимизда фақат бир кишига етадиган сув бор эди. Шунда мен сувни отамга бериб, ўзим таяммум қилдим. Бу ишим тўғрими?\nЖавоб: Сиз тўғри иш қилгансиз. Фуқаҳоларнинг сўзларига кўра, ота билан ўғилда фақат бир кишига етадиган сув бўлса, у билан ота таҳорат қилади, ўғил эса таяммум ила кифояланади (“Оламгирия”).\nСавол: Жунуб бўлган киши пешоб қилмай туриб ғусл олса ва намоз ўқиса, ғусли ва намози дуруст бўладими?\nЖавоб: Жунуб киши пешоб қилмай туриб ғусл олган ва намоз ўқиган бўлса, намози дуруст. Борди-ю, шундан кейин маний қолдиғи чиқиб қолгудек бўлса, Имом Абу Ҳанифа билан Имом Муҳаммад наздида қайта ғусл қилади, Имом Абу Юсуф наздида эса, ғуслни қайта қилмайди. У ғуслдан сўнг ўқиган намозни эса, уч имом наздларида ҳам қайта ўқимайди (“Қозихон”, “Сирожия”).\nСавол: Муҳтарам Муфтий ҳазратлари! Мен ҳозир чет эл сафаридаман. Мен юрган давлатда кун умуман ботмайди, яъни доим ёруғ бўлиб туради. Бундай жойларда бомдод, шом ва хуфтон намозларини қайси маҳал ўқиш керак?\nЖавоб: Динимизда кўпгина ибодатлар, хусусан, намоз вақтида фарз қилинган. Яъни, уларни адо этиш маълум вақтларга боғлиқ. Аммо дунёнинг саволда айтилган айрим ҳудудларида бу қоида истисно қилинади. Уламоларнинг фатволарига кўра, ундай ерларда яшаётган мусулмонлар ўзларига энг яқин, кун ўз вақтида чиқиб-ботадиган мамлакатнинг намоз вақтларини асос қилиб олиб, намозларини шунга кўра адо этадилар.\nСавол: Бир киши аёлига икки йил яқинлашмаса, бу ҳолда уларнинг никоҳлари бузиладими?\nЖавоб: Йўқ, бундай ҳолда эр-хотин ўртасидаги никоҳ бузилмайди. Аммо, бундай ҳолга узрсиз йўл қўйиш ҳам яхшилик келтирмайди.\nСавол: Банда вафот этгач, тириклигида қилиб юрган амаллари ёзилган номаи аъмоллари қаерда сақланади?\nЖавоб: Инсу жиндан бўлмиш мўминларнинг номаи аъмоллари битилган китоб «Иллийюн»да сақланади. «Иллийюн» Пайғамбаримиздан (алайҳиссалом) ривоят қилинишича, еттинчи осмонда Аллоҳ таолонинг Арши аълоси остидаги бир макондир.\n“Дарҳақиқат, яхшиларнинг номаи аъмоллари, албатта, Иллийюндадир. (Эй Муҳаммад,) Иллийюн нима эканини қаердан ҳам билурсиз?! (У) битилган китобдирки, унга (Аллоҳга) яқин (фаришта)лар гувоҳ бўлурлар” (Мутаффифун, 18–20).\nФосиқ ва фожир кишиларнинг қилган ишлари ёзилиб турадиган китоби етти қават ер остидаги Сижжийн деган жойда сақланади.\n“Йўқ! Албатта, фожирларнинг номаи аъмоллари, албатта, Сижжийнда бўлур. (Ё Муҳаммад,) Сижжийн нима эканини қаердан ҳам билурсиз? (У) битилган китобдир (Мутаффифун, 7–9).\nСавол: Маст ҳолдаги отанинг қарғиши ёки оқ қилиши болага урадими?\nЖавоб: Динимиз фарзандларга отасининг, гарчи у мушрик бўлса ҳам, ҳурматини жойига қўйиш, қўлдан келганча кўнглини олиш ва гуноҳ бўлмаган барча истакларини бажаришга буюрган. Саволда айтилган ҳолатдагидек, отаси ичиб келиб, тўполон қилган тақдирда ҳам, фарзанд отасига қаттиқ-қуруқ гапирмасдан, мулойимлик билан вазиятни бартараф қилиши керак бўлади. Бордию, отаси нима деётганини идрок қилолмайдиган даражада маст бўлса ва сабабсиз қарғаса ёки оқ қилса, бунинг фарзандга зиёни тегмайди.\nСавол: Баъзи имомлар жамоат намозини ўқиб, салом беришгач, бир неча дақиқа ортга ўгирилмай (яъни, қавмга юзланмай) туришади. Баъзилари эса, аксинча, саломдан сўнг, дарҳол қавмга қараб, тасбеҳ тушира бошлайди. Қайси бири тўғри?\nЖавоб: Имомнинг жамоат намозини ўқиб, салом берилгач, бир муддат ортга ўгирилмай туриши масжидга аёллар ҳам келаётган пайтга тегишли ҳолат. Жамоат намозида аёллар бўлса, улар намоздан кейин тарқалиб кетгуниларича, қавм билан бир оз кутиб туриши мустаҳабдир. Бунинг сабаби, масжид ичида ва ташида эркак-аёл бир-бирлари билан аралашиб юришларининг олдини олишдир. Бунинг далили Умму Салама (розияллоҳу анҳо) онамиздан ривоят қилинган ушбу ҳадисдир: “Расулуллоҳ (соллаллоҳу алайҳи ва саллам) (намозни тугатиб) салом бергач, салом тугагунича аёллар туриб кетардилар. Расулуллоҳ (соллаллоҳу алайҳи ва саллам) эса, ўринларидан турмай, бир оз кутардилар. Биз бу кутиш аёллар у ердан кетишлари ва эркакларнинг уларга етишмасликлари учун бўлган, деб ўйлаймиз” (Ваҳба Зуҳайлий, “Ал фиқҳул исломий ва адиллатуҳу”).\nСавол: “Эркак кишининг етти ёши аёл кишининг етмиш ёшидан улуғ” деган ибора тўғрими? Кекса онам борлар. Дастурхон бошида онам дуо қилганлари яхшими ёки эркак киши бўлганим учун менинг дуо қилганим афзалми?\nЖавоб: Сиз келтирган иборанинг умуман асли йўқ, ақлга ҳам, мантиққа ҳам тўғри келмайди. Динимизда бу каби асоссиз гаплар умуман қабул қилинмайди. Онанинг улуғлиги ҳақида жуда кўп гапирилган. Бу борада жаннатнинг оналар оёғи остида эканини эслатиб ўтиш етарли. Фарзанд учун ота-оналар ҳаётлигининг ўзи катта давлат. Уларнинг хизматларини қилиб, дуоларини олиш – саодат! Шундай экан, ёшимиз, илмимиз ва мавқеимиздан қатъи назар, ота-онамиз ҳузурларида фақатгина қўл очиб, дуоларига “омин” деб туришимиз лозим.\n1931 марта ўқилган.


Манзура тест натижалари сохталаштирилаётгани туфайли касалланиш ҳолатлари ортаётгани ҳақида гапирди - Zamin.uz\n19:25 / 09.05.2021\nМанзура тест натижалари сохталаштирилаётгани туфайли касалланиш ҳолатлари ортаётгани ҳақида гапирди\nХонанда Манзура Instagram’даги жонли эфир орқали мухлислари билан мулоқот қилиб, уларни қизиқтирган саволларга жавоб берди. Мулоқот чоғида хонанда касалланиш ҳолатлари ортиб бораётгани ҳақида гапириб, фолловерларини ниқоб тақиб юришга чақирди. Бундан ташқари, Манзура коронавирус тестини сохталаштириш ҳолатларига шахсан ўзи гувоҳ бўлгани ҳақида ҳам сўзлаб берди.\n«Мен доим ниқоб тақиб юраман, ҳозир уйимнинг йўлаги олдида турганим учун ниқобимни ечганман. Шунақа одамлар бор, ниқоб тақмаганларни расмга олиб жўнатворадиган. Бир куни мени расмга олиб, жўнатворишибди. 1 миллион сўм жарима келди уйимга. Ўзи учта огоҳлантириш бўлиши керак. Билмадим, Манзура олигарх деб ўйлашганми, огоҳлантиришсиз, бир миллион сўм жарима келди, шу нарсани нотўғри деб биламан», — дейди хонанда ниқоб тақиб юрмагани учун жарима тўлагани ҳақида гапирар экан.\n«Дубайга учганимизда шунақа нарса бўлди: Мендан ўпканинг 12 фоиз зарарланиши чиқди. Иккинчи кун айтишяпти, тасаввур қилинг. Дубайга учиш учун тест топширгандим. Балки, касаллангандирман, деб ўйладим, лекин танишларим ‘Агар касал бўлганингда, эрталабгача ўпканг 50 фоиз зарарланарди... алдов’, деди. Кейин борсам, 300 доллар берасан, дейишди. Ўшанга касаллик кўпайиб кетяпти. 300 доллар берсам, демак, коронавирус бўлсам ҳам мени қўйворишади.\nКейин ўша анализни бошқа жойда қилдирсак, топ-тозаман. 300 долларни олиш учун мана шунақа қилишган экан, фашистлар. Хоинлар-да булар, халққа қарши! Мен касал бўлмасам ҳам мендан 300 доллар ундирмоқчи бўлишди. Ўшанда мендан сўрашганди: қаерга учяпсиз, деб. Чет элга, дегандим. Шунинг учун ‘Буни соғиш керак’, деб ўйлашган-да, фашистлар», — дейди хонанда коронавирус тести натижалари сохталаштирилиш ҳолатлари ҳақида.\n— Shukhrat (@bankir2102) May 9, 2021\nЯнгиликлар » Жамият » Манзура тест натижалари сохталаштирилаётгани туфайли касалланиш ҳолатлари ортаётгани ҳақида гапирди


«Алданган аёл» кастингидан ўтолмаган Нигора, Тахмина образидан қуруқ қолган Дурдона. Фильм ва сериаллардаги машҳур ролларни турли сабабларга - 3 Марта 2022 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2022 » Март » 3 » «Алданган аёл» кастингидан ўтолмаган Нигора, Тахмина образидан қуруқ қолган Дурдона. Фильм ва сериаллардаги машҳур ролларни турли сабабларга\n«Алданган аёл» кастингидан ўтолмаган Нигора, Тахмина образидан қуруқ қолган Дурдона. Фильм ва сериаллардаги машҳур ролларни турли сабабларга\nБир фильмнинг суратга олиниши учун озмунча вақт ва меҳнат сарфланмайди. Баъзан бир рол учун ўнлаб ижодкорлар курашади. Улар ичида энг яхши деб тан олинганларига эса ролни ижро этиш насиб этади. Айрим ҳолларда эса актёрлар фильм кастингидан ўтиб, турли сабабларга кўра ўша ролни ижро эта олмаслиги ҳам мумкин. Қуйида шундай ҳолатлар ҳақида сўз юритамиз.\nДурдона Қурбонова масъулиятсизлиги сабаб ролдан четлатилган\n«Миллий» телеканали орқали намойиш этилган «Дайди қизнинг дафтари» сериалида бош қаҳрамон образига дастлаб Дурдона Қурбонова тасдиқланган эди. Бироқ ушбу образ ёш актриса Фотима Бердиевага насиб этди. Дурдона Қурбонова нима сабабдан Тахмина ролини ижро этмагани ҳақида сериал режиссёри Умид Ҳусанов сўзлаб берди.\n— Ҳақиқатан ҳам бу ролни Дурдона Қурбонова ижро этиши керак эди. Сериал продюсери Дониёр Агзамов актриса билан келишгач, сценарийни қўлига тутганмиз. Унга рол моҳияти, нималарга алоҳида эътибор бериши кераклиги ҳақида тушунтиргандим. Бир неча бор қўнғироқ қилганимизда ундан сценарийни ўқияпман, деган жавобни олдик. Аммо суратга олиш жараёнлари бошланишига бир ҳафта қолганида продюсерга қўнғироқ қилиб: «Қаҳрамонимнинг исми нима эди?» деб сўраган. Ундан аввал ҳам персонаж имижи бўйича учрашувга чақирганимизда турли баҳоналар билан келмаганди. Бундан продюсернинг жаҳли чиқиб, ролни бошқа актрисага беришимизни сўраган. Ўз-ўзидан иккинчи номзод Фотима Бердиевага қўнғироқ қилиб, ролга тасдиқланганини айтганмиз, — дейди Умид Ҳусанов.\nНигора Каримбоева «Алданган аёл» фильми кастингида иштирок этган\nТаниқли актриса Нигора Каримбоева «Алданган аёл» фильмидаги бош қаҳрамон роли учун кастингда иштирок этган. Аммо бу образни Райҳон Уласенова ижро этган.\n— «Алданган» аёл фильмининг фотокастингида иштирок этганман. Албатта, бош ролни ижро этиш хоҳиши бўлган. Аммо ролга тасдиқланмаганимни эшитиб, бироз ранжиганман. Аммо фильмни томоша қилгач, бу рол меники эмаслигини, Райҳон Уласенова аъло даражада ижро этганлигини англадим. Аммо Аюб Шаҳобиддиновнинг «Кечиккан ҳаёт» фильмидаги Дилноза Кубаева ижро этган рол меники бўлиши керак эди. Дилнозани ҳурмат қиламан. Уни синглимдек яхши кўраман. Аммо ундан ролни ростмана қизғанганман. Бу ролни мен ижро этишим керак эди, деган ижод рашки анча вақтгача тинчлик бермаган, — дейди Нигора Каримбоева.\n«Сени излаб» фильми ижодкорлари бош ролни ҳаваскор актрисага ишонган\nЎзбек киносининг ретро фильми «Сени излаб» да бош ролга ҳаваскор актриса Наргиза Олимова тасдиқланган. Аслида, бу рол учун Лола Элтоева, Мадина Мухторова каби профессионал актрисалар ҳам кастинг топширган. Фильм кичкина қизалоқнинг ойисига жуда ўхшайдиган бегона аёлни кўчада кўриб қолиши саҳнасидан бошланади. Қизча етти ёт бегона аёлни (Наргиза Олимова) ўз онасидек қабул қилади ҳамда отасининг саъй-ҳаракатларига қарамай, ундан айрилишни хоҳламайди. Фильм сўнгида улар она-болага айланади...\n— Актриса эмасман, аммо кино оламига кириб келишим жуда қизиқ кечган. 1988 йил «Тошкент маликаси» гўзаллик танловида қатнашганимдан сўнг, кўплаб телелойиҳаларга таклифлар бўлган. Орадан бир муддат вақт ўтиб Саида Зуннунованинг «Гўдак иси» номли ҳикоялари асосида фильм олинадиган бўлибди. Кастингга таклиф этишди, ҳамма қатори иштирок этдим. Рости, фильмда иштирок этишни умид қилмагандим.\nЧунки мен билан бирга Мадина Мухторова, Лола Элтоева каби яхши актрисалар ҳам кастинг топширишганди. Аммо кастинг видеоларини кўрган ёзувчи Саид Аҳмад Наргизанинг қиёфасида ўзбек аёлини кўряпман, деб ролга мени танлабди. Шундан кейин фильм муваффақиятли чиқиши учун чин дилдан ҳаракат қилдим. Фильмда Мадина Мухторовага Нодира роли насиб қилди, — дейди фильмдаги бош рол ижрочиси Наргиза Олимова.\nМалика Алимова «Осмондаги болалар»даги Лола ролига тасдиқланган эди\nЗулфиқор Мусоқовнинг «Осмондаги болалар» фильмидаги барча болалар ошиқ бўлган Лола образи дастлаб Малика Алимовага, Наргиз роли эса Кристина Тоировага аталган эди. Бироқ съёмка жараёни бошланишидан бироз аввал режиссёрнинг фикри ўзгаради ҳамда Малика ва Кристина ўзаро рол алмашади.\n— «Осмондаги болалар» фильми суратга олинишидан аввал Лола ролини ижро этишим ҳақида айтишганди. Аммо суратга олиш куни келгунига қадар режиссёр Кристина Тоирова ва менга айнан қайси ролларни ижро этишимизни айтмади. Ҳайрон бўлиб, ролларни такрорлаб ўтиравердик. Кристина ёлғизликни ёқтирарди, мен эса мактаб ўқувчилари билан тезда тил топишиб кетгандим. Шунда Зулфиқор ака Кристина Лолани, Малика эса Наргиз ролини ижро этиши керак, деган экан. Чунки Наргиз роли билан ўхшашлик жиҳатларимиз бисёр. Шундай қилиб, Лола роли менга насиб этмаган, аммо бундан ҳеч қачон афсусланмайман, — дейди Малика Алимова.\nНаргиза Абдуллаеванинг ролини Ситора Фармонова «илиб кетган»\n2006 йили «Ўзбектелефильм» киностудиясида «Мафтуна» номли сериал суратга олинган. Рассом йигитга кўнгил қўйган талаба қиз тақдир тақозоси билан етим боланинг бошини силашига тўғри келади. Аммо буни одамлар турлича талқин қилишади. Актриса Ситора Фармонова ижросидаги Мафтуна роли аслида Наргиза Абдуллаевага насиб этиши керак эди. Аммо суратга олиш ишларига бир неча кун қолганида актриса ролдан мосуво бўлган. Наргиза Абдуллаева нима сабабдан бундай бўлганини яхши билади, аммо оммага ошкор этишни истамайди.\n«Бахт овчиси»даги Зуляни Нигора ижро этиши керак эди\n«Бахт овчиси» сериалидаги Зуля роли «Афандининг қизлари» жамоаси аъзоси Нигора Абдуллахоновага топширилганди. Аммо сериал съёмкаси бошланишига бир неча кун қолганида режиссёр қароридан қайтган. Нигора ҳам истеъдодли актриса, у бир неча фильмларда бош ролларни маромига этказиб ижро этган. Аммо Барчин Ғофурова ижросидаги Зуля томошабинларни кўпроқ таъсирлантирган.\nБаҳора Арслонова «Дугоналар» кўрсатувидаги иштироки туфайли орзусидаги ролни ижро эта олмади\n— Режиссёр Иброҳим Расулов шоира Зулфияхоним ҳақида «Муҳаббат баҳори» номли фильмни суратга олмоқчилигини айтиб, кастингга таклиф этди. Орадан анча вақт ўтди, мен кастингга жиддий тайёргарлик кўрдим. Шоиранинг ҳаёт ижодини ўрганиб, Жиззахга ҳайкалини ҳам зиёрат қилиб келдим. Кастингда энг таъсирли эпизодни ижро этиб, маза қилдим.\nРежиссёрга кастингдан ўтмасам ҳам, хабар беринг қўйинг, дегандим. Орадан анча вақт ўтиб, фильм суратга олинаётгани ҳақида эшитдим. Энг ёмони, ўша ерда Баҳора ролни яхши ижро этди, фақат у «Дугоналар шоу» кўрсатувида иштирок этгани учун уни ролга олмадик, дейишибди. Кўрсатув билан фильмнинг нима боғлиқлиги бор, деб ҳайрон бўлдим. Актриса Шаҳноза Шокирова Зулфия ролини маромига етказиб ижро этган, аммо бу ролни чин дилдан меники бўлишини истагандим, — дейди Баҳора Арслонова.\nКатегория: SHOU BIZNES YANGILIKLARI / ШОУ БИЗНЕС ЯНГИЛИКЛАРИ | Просмотров: 47 | Добавил: Sherlaruz.CoM | Теги: #habarlar, #Yangiliklar, #Yangilik, #новости, #xabarlar, #ahborot, #newsuz, #uznews, #news | Рейтинг: 0.0/0


“Тошшаҳарйўловчитранс” уюшмаси мутасаддиларидан бири Абдуманноп Тошпўлатовнинг таъкидлашича, йўлларнинг тезда таъмирталаб бўлиб қолишига мамлакатимизнинг кескин континентал минтақада жойлашгани сабабдир. Ўзбекистонда бир кунлик (кундузи ва кечқурунги) ҳаво ҳарорати ўртасидаги фарқ ўртача 20 даражани ташкил этади. Бу эса асфальтнинг ёрилиб, йўл тезда ишдан чиқишига бош сабаблардан бири ҳисобланади.\nА.Тошпўлатовнинг айтишича, бир йилда Тошкент йўлларини таъмирлашга 4 миллиард сўмдан ортиқ маблағ сарфланади. Лекин бу кам, дейиш мумкин.\nЙўлларнинг тез ишдан чиқишига об-ҳаво таъсир этиши ҳақидаги фикрларга ўз исмини ошкор этишни истамаган физик олим ҳам қўшилди. Унинг сўзларига қараганда, об-ҳавонинг кескин ўзгариши нафақат автомобиль йўллари, балки темир йўллар аҳволига ҳам таъсир кўрсатади. Шунга қарамай, бу вазиятдан чиқишнинг иложи бор. Хусусан, асфальт таркибини иссиқ ва совуққа чидамли қўшимчалар билан бойитиш лозим. Айни пайтда йўлларга ётқизилаётган асфальтда бундай қўшимчалар етарли қўшилмаётган бўлиши мумкин.


Фаластин раҳбари Маҳмуд Аббос одатдагидек Фаластин масаласини йўқ қилишда очиқ ташаббус кўрсатмоқда! - | Hizb-Uzbekiston.info\nHome›АР-РОЯ ГАЗЕТАСИ›Фаластин раҳбари Маҳмуд Аббос одатдагидек Фаластин масаласини йўқ қилишда очиқ ташаббус кўрсатмоқда!\nФаластин раҳбари Маҳмуд Аббос одатдагидек Фаластин масаласини йўқ қилишда очиқ ташаббус кўрсатмоқда!\nҲизб ут-Таҳрир – муборак Фаластин замини матбуот бўлими ўз сайтида нашр қилган изоҳда Фаластин президенти Маҳмуд Аббоснинг жума куни БМТ Бош Ассамблеясининг 76-сессиясида айтган сўзларига раддия сифатида, қуйидагиларни таъкидлади:\n«Аббоснинг кети узилмаётган баёнотлари тешик пақирга сув қуйишга ўхшайди. Масалан, кўп йиллар олдин унинг Озодлик Ташкилоти яҳудий вужудини эътироф этишдан воз кечиш билан таҳдид қилган ва бу таҳдиди ҳавога учиб кетган эди. Чунки Озодлик Ташкилотининг позицияси яҳудий вужуди хавфсизлигини ҳимоя қилиш ва Фаластин масаласини йўқ қилишга уринишдан нарига ўтмайди».\nИзоҳда қуйидагиларга диққат қаратилди:\n«Аббоснинг альтернативалари аввалгиларидан ҳам қабиҳ бўлиб, хиёнат ва жиноятда Осло шартномасидан фарқ қилмайди. Чунки унинг таклифлари бир йил ичида Фаластин масаласидан қолган-қутганини ҳам йўқ қилади. Яъни, Аббоснинг «Фаластин аҳли халқаро мудофаа билан таъминланиши керак», деган чақириғи босқинчилик устига яна босқинчиликка бўлган чақириқдир. Чунки халқаро кучларнинг кириши яна бир босқинчилик бўлиб, унинг зўравонлиги яҳудийларникидан қолишмайди. Босния ва Герцеговина ва бошқа юртларимиздаги ҳодисалар бунга тирик гувоҳ. Аббос тинчлик ечимига содиқ қолиш ҳамда минтақа ва Фаластинда терроризмга қарши курашни давом эттириш тўғрисида маҳкам турар экан, бу билан ўзининг хиёнатда содиқ эканини таъкидлаб, ўз режимининг «терроризмга қарши кураш» ниқоби остида Исломга қарши уруш олиб бораётганини очиқ билдириб қўйди».\nМатбуот изоҳи сўнггида бундай дейилди:\n«Фаластинни Аллоҳнигина дўст тутган, мустамлакачилар лойиҳалари ва қарорларига бўйсунмайдиган, балки Аллоҳ Таолонинг\n«Сизларни (қувиб) чиқарган жойдан уларни ҳам қувиб чиқарингиз!» [Бақара 191]\nдеган каломини татбиқ этадиган етакчилар озод этади».\nРоя газетасининг 2021 йил 29 сентябр чоршанба кунги 358-сонидан\nTagsБМТ Бош АссамблеясиМаҳмуд АббосФаластин масаласини йўқ қилишЯҳудий вужуди\nЯшаш тарзимиз ўрмон хаёти


Бунда иссиқ сув ҳароратини аниқлашдан олдин сув олиш нуқтасида 3 минутдан ортиқ бўлмаган вақт мобайнида сув оқизиб юборилади.\nБелгиланган иссиқ сув ҳарорати паст бўлганда, иссиқ сув таъминоти хизмати учун тўланадиган пул миқдори ҳам ҳар бир орқага қайтган 3°С учун 0,1 фоизга камайтирилади.\nСув олиш нуқтасида ҳарорат 40°Сдан паст бўлганда иссиқ сув учун тўлов совуқ сув тарифи бўйича амалга оширилади.\n93.9K views 11:54\nТуғруқхонадан ташқари жойларда ва тиббий ёрдамсиз туғилган боланинг туғилишини қайд этиш участка шифокори (фельдшер ёки акушер) томонидан берилган туғилганлик ҳақидаги тиббий маълумотнома асосида амалга оширилади.\n84.9K views 14:07\nЖурналист ўзи тайёрлаётган ва тарқатаётган хабарлар ҳамда материалларнинг ҳаққоний бўлиши учун жавобгардир.\n✅ Журналист оммавий ахборот воситаларида ҳақиқатга мос келмайдиган материалларни тарқатганлик учун қуйидаги ҳолларда жавобгар бўлмайди:\n👉 агар бу маълумотлар расмий хабарлардан, қонун ҳужжатларидан ёки расмий статистика ҳисоботлари маълумотларидан ёхуд ахборот агентликлари ёки давлат органларининг матбуот хизматлари орқали, шунингдек уларнинг расмий веб-сайтларидан олинган бўлса;\n👉 агар бу маълумотлар олдиндан ёзиб олинмасдан эфирга бериладиган муаллифлик чиқишларида мавжуд бўлса ёки чиқишларнинг сўзма-сўз такрорланиши (стенография, аудио-, видеоёзуви) бўлса.\n76.9K views 04:31\nҚонунчиликга кўра, фуқаролар: ⬇\n👉 ёнғин келиб чиққан тақдирда ўз соғлиғи ва мол-мулкининг ҳимоя қилиниши;\n👉 ёнғин туфайли ўзига етказилган зарарнинг ўрни белгиланган тартибда қопланиши;\n👉 ўз соғлиғига ва (ёки) мол-мулкига зарар етказган ёнғиннинг келиб чиқиш сабаблари ҳамда шароитларини аниқлашда иштирок этиш;\n👉 ёнғин хавфсизлиги масалалари бўйича белгиланган тартибда ахборот олиш;\n👉 ёнғиндан сақлаш хизмати етиб келгунига қадар одамларни, мол-мулкни қутқариш ва ёнғинларни ўчириш юзасидан чоралар кўриш;\n👉 ёнғинларни ўчиришда ёнғиндан сақлаш хизматига кўмаклашиш;\n👉 ёнғин хавфсизлигини таъминлашда, шу жумладан кўнгилли ёнғиндан сақлаш хизмати фаолиятида иштирок этиш ҳуқуқига эга.\n71.7K views 04:31\n👉 ҳайдовчининг оғиз бўшлиғидан алкогол ҳиди келса;\n👉ҳайдовчи бир ҳолатда тўғри тура олмаса (чайқалиб туриши);\n👉ҳайдовчининг нутқи бузилса;\n👉ҳайдовчи қўл бармоқлари қалтираса;\n👉ҳайдовчи юз териси ранги сезиларли ўзгарган бўлса.\n👉 Махсус техник восита — алкотестер ёрдамида;\n👉 Туман (шаҳар) даволаш-профилактика муассасаларида тиббий текширувдан ўтказиш орқали.\nМаъмурий баённома расмийлаштирилиб, 1 йилу 6 ойдан 3 йилгача бўлган муддатга “права”дан маҳрум қилинади ва 3 345 000 сўм миқдорида жаримага тортилади.\nХудди шундай ҳуқуқбузарлик “права”си йўқ шахс томонидан содир этилса, 6 690 000 сўм миқдорида жарима ёки 15 сутка маъмурий қамоқ жазоси қўлланилади.\n👉 Ҳайдовчиси томонидан чиқарилган ҳаводаги этанол буғлари концентрацияси кўрсаткичи 0,135 миллиграмм ва ундан юқори бўлган ҳолларда (алкотестер ёрдамида аниқланади);\n👉 Алкогол маҳсулотининг қондаги концентрацияси 0,3 промилле ва ундан ортиқ бўлганда (тиббиёт муассасасида аниқланади).\nМаъмурий баённома расмийлаштирилиб, 1 йилу 6 ойдан 3 йилгача бўлган муддатга “права”дан маҳрум қилинади ва 5 575 000 сўм миқдорида жаримага тортилади.\nХудди шундай ҳуқуқбузарлик “права”си йўқ шахс томонидан содир этилса, 8 920 000 сўм миқдорида жарима ёки 15 сутка маъмурий қамоқ жазоси қўлланилади.\n96.4K views 11:26\nНОСТРИФИКАЦИЯ ҚИЛИШ ТАРТИБИНИ БИЛАСИЗМИ?\nҚонунчиликка кўра хорижий давлатда олий таълим олганлик тўғрисидаги ҳужжатларни тан олиш Таълим сифатини назорат қилиш давлат инспекцияси томонидан амалга оширилади.\nТалабгор Давлат хизматлари марказлари ёки Ягона интерактив давлат хизматлари портали орқали мурожаат қилиши мумкин.\nБунда 669 000 сўм миқдорида йиғим ундирилади.\nҲужжатлар Эксперт комиссияси томонидан кўриб чиқилиб ижобий ёки салбий хулоса берилади.\nИжобий хулоса берилган талабгор таълим олган таълим йўналишлари ва мутахассисликлари бўйича тест синови топширади.\nТест натижалари бўйича минимал балл (55 балл ва ундан юқори) олган талабгорнинг таълим тўғрисидаги ҳужжатлари тан олинади (нострификация қилинади).\n83.2K views 04:55\nКам таъминланган оилаларга тўланадиган нафақа ва моддий ёрдам\n91.5K views 12:37\nМеҳнат шароити ноқулай ишларда банд бўлган ходимлар белгиланган нормалар бўйича:\n👉 сут (шунга тенг бошқа озиқ-овқат маҳсулотлари);\n👉 даволаш-профилактика озиқ-овқати;\n👉 газли шўр сув (иссиқ цехларда ишловчилар учун);\n👉 махсус кийим-бош, махсус пойабзал, бошқа шахсий ҳимоя ва гигиена воситалари билан бепул таъминланадилар.\nБундай ишларнинг рўйхати, бериладиган нарсаларнинг нормалари, таъминот тартиби ва шартлари жамоа келишувларида, жамоа шартномаларида, агар улар тузилмаган бўлса, берувчи томонидан ходимларнинг вакиллик органи билан келишиб белгиланади.\n72.9K viewsedited 05:19\nКорхоналарда, муассасаларда, ташкилотларда, жамоат жойларида, омборхона биноларида, ётоқхоналар ва турар жойларда, шунингдек тегишли объектларни лойиҳалаштириш, қуриш ва қайта қуриш чоғида ёнғин хавфсизлиги қоидаларини бузиш ёки ёнғинга қарши инвентарлар, ускуналар, ёнғинни аниқлаш ва ўчиришнинг автомат воситаларидан фойдаланиш ва уларни сақлаш қоидаларини бузиш фуқароларга 22 300 сўмдан 223 000 сўмгача, мансабдор шахсларга эса — 223 000 сўмдан 669 000 сўмгача миқдорда жарима солишга сабаб бўлади.\n75.6K viewsedited 11:18\nЙўл қоидаси — умр фойдаси\n95.5K views 13:09\nАвтомобиль тўхташ жойларида автомототранспорт воситасини соатига 5 км дан ортиқ тезликда бошқариш, тамаки чекиш, спиртли ичимликлар ичиш тақиқланади.\n75.8K views 06:16\nХусусий тиббиёт муассасаларида кимларга бепул хизматлар кўрсатилади?\n74.9K views 10:02\n2023 йил 1 январгача қуйидагилар божхона тўловларидан озод этилган:\n👉 наслли (маҳсулот) материаллар, асаларичилик соҳасида қўлланиладиган инвентарлар ва ускуналар, асалари уяларини ташиш учун махсус транспорт воситалари ва тиркамалар;\n👉 асалари касалликлари ва зараркунандаларига қарши қўлланиладиган ветеринария дори воситалари ва препаратлар, асалари уялари ишлаб чиқариш учун ёғоч ва зарур материаллар, пенополиуретан, уларга ёрдамчи ускуналар, бутловчи буюмлар ва эҳтиёт қисмлари, мумларда ва мум маҳсулотлари.\n72.3K views 12:02\n109.8K views 13:45\n67.1K views 07:13\n65.2K views 10:20\nАйрим беморлар дори воситалари билан бепул таъминланади\n78.3K views 13:35\n1. Хизмат сафари ўзи нима?\nХизмат сафари деганда – ходимни ташкилот раҳбарининг фармойиши бўйича, ўзининг доимий иш жойидан ташқарида хизмат топшириғини бажариш учун бошқа жойга, маълум бир муддатга юборилиши (бориб келиш) тушунилади.\n2. Хизмат сафарининг муддати қанча?\nБу ташкилот раҳбари томонидан белгиланади. Хизмат сафари ҳар бир ҳолат учун йўлдаги вақтни ҳисобга олмаганда 40 кундан кўп бўлмаслиги керак.\nМонтаж, созлаш ва қурилиш ишларини бажариш учун юбориладиганда эса 12 ойдан кўп бўлиши мумкин эмас.\nХизмат сафари муддати истисно тариқасида ташкилот раҳбарининг ёзма рухсатномасига асосан узайтирилиши мумкин.\n3. Хизмат сафари харажатлари учун олдиндан пул бериладими?\nХодимга хизмат сафарига кетишдан олдин кундалик, йўл харажатлари, турар жойни ижарага олиш харажатлари чегарасида пул кўринишидаги аванс (бўнак) тўланиши керак.\n4. Аванс етмай қолса ёки ортиб қолса, нима бўлади?\nХодим хизмат сафаридан қайтган кундан эътиборан 3 иш куни мобайнида топширадиган аванс ҳисоботига асосан етмай қолган пул суммаси тўлаб берилади ёки ортган пул ташкилотга қайтарилади.\n5. Йўл ҳужжатлари мавжуд бўлмаганда, йўл харажати қай тарзда қоплаб берилади?\nУшбу ҳолатда бюджет ташкилоти ходимларига ҳар бир километр учун базавий ҳисоблаш миқдори (БҲМ)*нинг 0,08 фоизи (1 км учун 178,4 сўм ) миқдорида йўл ҳақи тўланади.\nБошқа ташкилот ходимларига жамоа шартномаси ёки меҳнат шартномасида белгиланган миқдорларда, бироқ ҳар бир километрга БҲМнинг 0,08 фоизидан кам бўлмаган миқдорда йўл ҳақи тўланади.\n6. Хизмат сафари давомида меҳмонхоналарнинг люкс-номерларида яшаса ҳам харажатлар қоплаб бериладими?\nҲа. Ходим хизмат сафари давомида меҳмонхоналарнинг люкс-номерларида яшаса ҳам харажатлар қоплаб берилади. Бунда, бюджет ташкилотларида тўловни амалга ошириш, тасдиқловчи ҳужжатлар тақдим этилганда ушбу номер қийматининг 70 фоизигача миқдори бюджет маблағлари ҳисобидан, қолган қисми эса бюджет ташкилотларининг бюджетдан ташқари маблағлари ҳисобидан қоплаб берилади.\n7. Ходимнинг ижарада турганлигини тасдиқловчи ҳужжати бўлмаса, харажати қоплаб бериладими?\nБундай ҳолатда ходимга ҳар бир сутка учун БҲМнинг 20 фоизи миқдорида (44 600 сўм) пул тўланади.\n8. Кундалик харажатлар учун қанча миқдорда пул тўланади?\nТошкент шаҳрида, шаҳарлар — вилоятлар марказларида БҲМнинг 0,1 коэффициенти (22 300 сўм) миқдорида, бошқа шаҳарлар ва аҳоли яшайдиган пунктларда эса БҲМнинг 0,08 коэффициенти (17 840 сўм) миқдорида компенсация тўланади.\n9. Бир вилоят доирасидаги туман (шаҳар)ларга хизмат сафарига юборилганда ҳам харажатлар қоплаб бериладими?\nҲа албатта, ходим ўзининг доимий иш жойидан ташқарида хизмат топшириғини бажариш учун раҳбарининг фармойиши билан юборилган бўлса, харажатлар қоплаб берилиши лозим.\n10. Хизмат сафарига юборилган ходим касал бўлиб қолса нима бўлади?\nБундай ҳолда хизмат сафарига юборилган ходимга умумий асосларда вақтинчалик меҳнатга лаёқатсизлик нафақаси тўланади.\nВақтинчалик меҳнатга лаёқатсизлик кунлари хизмат сафари муддатига қўшилмайди.\nЭслатма: ҳозирги кунда базавий ҳисоблаш миқдори 223 000 сўм.\n75.6K viewsedited 10:32\n62.7K views 12:35\n58.0K views 15:50